text:
Røða hjá Annitu á Fríðriksmørk
Harra formaður
Eg fari fyrst at takka løgmanni fyri røðuna. Ein røða, sum kom í kjalarvørrinum av tveimum øðrum góðum røðum – eisini hildnar á Ólavsøku. Tær báðar: setanarrøðan og prædikan í kirkjuni.
Men hvat hava tær báðar røðurnar – hon hjá Suna Merkisstein og hon hjá Derhardi Jógvanssyni at gera við røðuna hjá løgmanni? Jú tær hava allar tað til felags, at tær viðgera okkara leiklut í tíðini, vit liva í.
Suni Merkisstein helt, at individualisman hevði loyst av idealismuna og Derhard Jacobsen helt, at vit áttu at givið felagsskapinum størri rúmd. Nakað tað sama sigur løgmaður: Latið okkum nú saman byggja framtíðina í Føroyum. latið okkum tryggja eitt samfelag, har ið vit taka hond hvør um annan. Eitt samfelag, sum ikki letur nakran detta niðurímillum. Eitt samfelag, har rúm er fyri okkum øllum. Stór orð sum bjóða felagsskapinum inn og idealismuni sæti.
Skal almenna felagsskapinum verða lív lagað er neyðugt eisini at vísa fíggjarligt varsemi. Tí ætlar samgongan aftur at hava yvirskot á fíggjarlógini aftur í 2017.
5 milliardir hava vit at arbeiða við. Við so nógvum pengum eiga vit at kunna hava eitt ríkt og blómandi vælferðarsamfelag. Og sum Derhard prestur minti okkum á í prædikuni, so mugu vit siga peninginum, hvar hann skal fara, annars rýmir hann! Avbjóðingin hjá okkum er at býta pengarnar rætt, neyvt og samhaldsfast.
Søguligu sveiggini í búskapi okkara og alheims búskapinum vísa, at vit hava ikki altíð sagt honum, hvar hann skal fara, ella vit hava ikki dugað í nóg stóran mun at sagt honum, hvar hann skal fara, tí hevur hann tað við at ríma.
Men tað gongur væl í Føroyum í løtuni, ómetaliga væl –hetta vátta í øllum førum hagtølini á aftastu síðunum í løgmansrøðuni. Fólkatalið veksur, arbeiðsloysið er lágt, lønarútgjaldingarnar og bruttotjóðarúrtøkan eru hægri enn nakrantíð.Og vit flyta enntá meira út enn vit flyta inn. So her gongur væl.
Men fyri tað, um tað gongur væl, eiga vit ikki at leggja okkum afturá og billa okkum inn, at tann heilaga grøvin er væl vard, – tí tað er hon neyvan. Søgan hevur tað við at endurtaka seg, og tí vita vit, at kurvarnar fara at venda, sveiggini fara aftur at ganga hin vegin.
Vit eiga eisini at hava eitt vakið eyga við eini aðrari kurv, sum fylgir inntøkusíðuna. Og tað er kurvin við útreiðslutølunum. Tað sær út til at hesar báðar kurvarnar fylgjast í so parrallelt uppeftir. Tí gleðir tað meg, at ætlanin er at seta á stovn landsbankan aftur í hesi tingsetuni og eisini búskapargrunnin. At hava ein búskapargrunn er tað sama sum at spara upp í góðum tíðum.
Tí “Ódrúgt er skjótfingið ríkidømi, men tann, sum savnar smátt og smátt, verður ríkur.” Fingu vit at vita Ólavsøkumorgun.
Men tað er ikki bara við fíggjarlógini vit skulu hava eitt neyvt eyga. Hyggja vit til dømis at støðuni hjá botnfiskinum, so hevur hann verið álitið hjá føroyinginum í øllum førum síðani fiskimarkið fór út á 200 fjórðingar. Men nú hevur heimaflotin tað ikki gott. Togtoganin stendur millum, um vit skulu trúgva at tað bara er náttúran, sum spælir okkum eitt puss, ella um tað veruliga er ovurfisking, sum er orsøkin til døpru tølini hjá heimaflotanum. Vit síggja at avreiðingar av feskfiski í fjør var tað sama sum í 1993, tá ið kreppan av somu orsøk var uppá tað harðasta, og avreiðingarnar í fjør vóru bara helvtin av tí, sum tað var fyrst í hesi øldini. So har er støðan álvarsom. Er tað náttúran, sum ger um seg, so er lættari bara at lata standa til, men er tað ovurfisking, so er avbjóðingin hjá politiska myndugleikanum størri.
Er støðan hørð hjá botnfiskinum, so er hon so mikið hugaligari hjá alivinnuni og uppisjóvarvinnuni. Meðan aliviannan hevur økt um útflutningsvirið við tí dubulta frá 2009 til 2015 so er avreiðingarvirðið á sild, markrel og svartkjafti nærum fýrafaldað sama tíðarskeið. Hesar báðar vinnurnar hava tí ikki bara kompensera fyri mist arbeiðspláss og inntøkur frá heimaflotanum, men givið búskapartølunum tað mista og væl afturat. Eisini ferðavinnan hevur tikið dik á seg og hevur ein umsetning sum er væl omanfyri ½ milliard.
Men vandi er í hvørjari vælferð. Avbjóðingin er tí allatíðina at halda sjúkum frá tilfeingisvinnum, so sum ILA og lús.
Eisini ferðavinnan má verða á varðhaldið. Samstundis sum vit leggja dent á at menna innlendis ferðavinnu, er neyðugt at taka atlit at náttúruvernd og burðardyggari menning í vinnuni.
Allar hesar vinnur sum vit ynskja at menna og geva góð kor at arbeiða undir.
Ikki minst handilsvinnan og alt tað sum kemur undir føroyska framleiðsla.
Vit hava tørv á innflutningi, men vit hava so sanniliga eisini tørv á at tað verður keyp føroyskt! Hví áleggja vit ikki øllum almennum stovnsleiðarum, at keypa føroyskt, tá ið tað er møguligt, og tá ið goldið verður við almennum pengum? At menna føroyska framleiðslu skapar arbeiðspláss, førleikar, trivna og fólkavøkstur.
Og hví virka vit ikki makrelin víðari til spennandi hávirðis vørur í Føroyum, so vit skapa nógv størri virðisøking og spennandi arbeiðspláss – ikki á fiskavirkjum, men á matvøruvirkjum? Koyra hann í dós ella framleiða gourmet vørur til evropeiska marknaðin t.d.
Man tað verða tí at vit ikki eru eitt sjálvstøðugt land, sum kann verða partur av EFTA og av EBS og soleiðis fáa atgongd til 27 fríhandilsavtalur í einum.
Okkara ríkisrættarliga spennitroyggja ger, at vit altíð skulu finna onkrar sniðgøtur til altjóða samstarv, vit vilja so gjarna verða við, men tora ikki ordiliga. Vit vilja gjarna sita við borðið har sjálvsstøðugar tjóðir sita, men ikki ordiliga, – kanska sum eygleiðarar, og kanska enntá við talirætti, men bara ikki ordiliga. Hetta avmarkar okkara virkisøki á altjóða pallinum. Tað er so nógvir inntøkumøguleikar í einum fullveldi. Júst tí, er tað júst fullveldi, sum allar heimsins tjóðir berjast fyri. Veit væl at her koyrir tokið ikki so skjótt sum Tjóðveldi vildi ynskt, men tað er hinvegin gleðiligt at tað koyrir. Haldi at landsstýrismaðurin í uttanríkismálum ger tað hann kann undir teimum avmarkingum sum ríkisrættarstøðan gevur okkum.
Samgongan hevur eisini sett sær fyri at geva fólkinum høvi at samtykkja egna stjórnarskipan á eini fólkaatkvøðu komandi ár. Ein stjórnarskipan sum staðfestur at tað er í Føroyum at avgerðarrættur føroyinga liggur, umframt at hon kemur at áseta tær grundleggjandi skyldur og tey rættindi vit hava sum fólk.
Krevja vit sum politiski myndugleiki ikki okkara rætt og geva vit heldur ikki fólkinum møguleika at krevja sín rætt, tá eru tað onnur sum fara avstað við hesum rætti og tulka hann til sín fyrimun og ikki okkara. Tað hevur søgan víst so mangan.
Eisini eru vit samd um at taka mál á føroyskar hendur.
Hetta vilja vit tí vit vilja taka ábyrgd. Ábyrgd mennir eitt fólk og tað mennir eina tjóð, tað skapar arbeiðspláss og gevur inntøkumøguleikar
Men hvar enn vit so fara eftir marknaðum, avtalum og inntøkumøguleikum, so er avbjóðingin her í húsinum at tryggja at tað sum kemur inn, verður sett við so tað skapar ávøkst. Avbjóðingin er at býta inntøkunar rætt út, neyvt og samhaldsfast.
M.a tí er so neyðugt at vísa okkara smæstu og ungu ans. Frá almennari síðu er tí neyðugt at vísa fólkaskúlanum og barnagørðum størsta ans. Krøvini til hesi eru stór. Og tað skal tað verða. Hava barnagarðarnir, sum nú er kommunalt øki, og fólkaskúlin ikki tey neyðugu amboðini og krøvini at geva børnum okkara og teimum ungu gott í beini, so fasthalda vit trupulleikum og flyta hesar við børnunum til ein eldri aldur.
Tann sparing vit gera í barnagarðinum og í fólkaskúlanum kemur við vissu at síggjast aftur í neyðugari hægri játtan í almannaverkinum – bara nøkur ár seinni. So gott í tykkum á fremsta bonki, at tit hava eyga fyri hesum.
Harra formaður
Vit eru á eini broytingarkós, vit eru enntá millum heimsins fremstu tjóðir – sigur løgmaður. Fantastiskt. Ein æra sum nógv eiga sín lut í. Ikki minst vinnulívið sum hvønn morgun tryggjar virksemi kring landið alt, bæði á sjógvi og landi. Ikki minst allar familjurnar, sum úti á bygd og í býum okkara tryggja at børn okkara fáa gott í beini og eina trygga og mennandi tilveru. Familjurnar sum tryggja kærleika, nærleika og umsorgan, sum er so grundleggjandi fyri tað menning, sum sæst innanveggja, men sanniliga eisini grundleggjandi fyri tað menning og tann trivna sum sæst uttanveggja, bæði í vinnulívinum og í frítíðarlívinum. M.a tí raðfestir hendan samgongan familjuna. Vit vilja at øll skulu kunnu verða við. Vit hava longt barnsburðarfarloyvið og fara at leingja tað enn longri komandi ár. Vit hækka barnafrádráttin fyri børn undir skúlaaldur. At tryggja teimum smæstu samveru við foreldrini so nógv og leingi sum møguligt er grundarsteinurin fyri góðari menning hjá barninum. Eisini tí velja vit at raðfesta bústaðarmøguleikarnar – eisini hjá teimum, sum bara kunnu gloyma alt um at fáa lán til tað tak yvir høvdið, sum marknaðurin í dag bjóðar.
Løgmaður sigur, at javnstøða er ein fortreyt fyri einum burðardyggum Føroyum. Ljóðar mest sum ein klisje, men hyggja vit um heimin allan síggja vit, at tey lond, sum eru best fyri, eru tey lond, har javnstøða verður raðfest.
Har man útihýsir øðrum kyninum ella minnilutabólkum ella ávísum landaøkjum, har forðar man potentiellum talentum og menniskjansligum tilfeingið at byggja tað land man umboðar. Tí eri eg stolt av at verða partur av eini samgongu, sum hond í hond við vinnulívið, við vælferðartænastur kring alt landið eisini tekur tað sum eina sjálvfylgju at javnstøða skal mennast og styrkjast.
Eisini tá um javnstøðu millum økini í landinum ræður. Vit ynskja at halda fram við at byggja landið út við betraðum tunnils og vegasambandi. Undisjóvartunnilin til Eysturoynna er byrjaður og tann til Sandoynna er næsta stig. Má okkara vón verða at vit á hædd við viljan at útbyggja vega og tunnilsnetið eisini eru sinnað at viðlíkahalda hesar. Veit væl at tað er størri prestisja í at gera ein tunnil og ein veg enn at viðlíkahalda hann, men tað seinna er eins neyðugt. Eisini er neyðugt at vit finna eina smahaldsfasta samferðsluloysn fyri alt landið.
Onki samfelag er sterkari enn tann veikasti liðurin. Tað er tí okkara stóra avbjóðing at menna tað heilsuverk og tað sjúkrahúsverk, sum bara má og skal virka á nýmótans støði. Eitt aðalmál má verða at gagnnýta øll trý sjúkrahúsini betur og til fulnar. Sjúkrahús kring allan vesturheimin menna seg innan ávís serøki. Hetta er ein avbjóðing fyri okkum, sum noyðast at verða nokkso generaliserandi tá um fakøki ræður innan sjúkrahúsverkið. Vit kunnu sjálvsagt ikki veita allar tænastur, men kunnu samstarva við onnur lond og sjúkrahús um nógv serøki. Men vit gera tað vit kunna, og vilja m.a. byggja ein nýggjan meginbygning til Landssjúkrahúsið, samstundis sum psykiatriska økið skal raðfestast.
vit eru samd um at vit skulu hava fremstu vitan og gransking um fiskastovnar og vistfrøðiligu skipanirnar í havinum.
Vit eru samd um at farast skal frá privatari sølu av loyvum og fiskirættindum til eina marknaðargrundaða skipan, har tað almenna bjóðar út fyri hóskandi tíðarskeið.
Vit eru samd um at royndirnar innan uppboðssølu av fiskirættindum eydnaðust so mikið væl at hesar eru verdar at eftirmeta og byggja víðari á. Og vit eru samd um at 10% av inntøkunum frá uppboðssølu skal fara til fiskivinnugransking.
Hetta gera vit tí vit vita at tá tað um rættindi ræður, tá um okkara leiklut í altjóða samstarvi ræður, tá ið vit sita við samráðingarborðið við onnur lond – so er vitan, skjalfest vitan besta amboðið at røkka okkara áhugamálum. Aftur her, so eru tað bara vit, sum arbeiða fyri okkara áhugamálum, og tí mugu vit lata okkum so væl í sum til ber fyri at røkka hesum.
Jú, vit eru á eini broytingarkós. Ein æra sum nógv eiga sín lut í. Eisini undanfarna samgonga. Sjálvandi byrjar ongin samgonga á nullpunktinum, men byggir á herðarnar hjá teimum sum undan gingu. At stýra einum landi krevur breiðar herðar. Men tað er langt frá bara tey sum stýra, sum kunnu taka sær æruna ella hava skylduna av gongdini. Fortreytir, sum vit ikki eru harrar yvir, hava sín tíðandi leiklut í gongdini. Fiskastovnarnir, oljuprísirnir, rentan osfr. Men við hesum amboðum og fortreytum er tað okkara avbjóðing at stýra fyri allra besta.


c: text/html

text:
Lokomotivið Tórshavnar havn
Sum høvuðshavn er Tórshavnar havn samstundis lokomotiv okkara á hesum stóra og týdningarmikla øki.
Sum slík hevur hon skyldu til allatíðina at hava eitt vakið eyga við tí, ið rørir seg innan nýtíðar havnarvirksemi, so hon altíð er brynjað og før fyri at veita tær tænastur, ið kundarnir hava tørv á.
Hetta eisini hóast kostnaðarmiklar íløgur.
Men tíbetur er Tórshavnar havn før fyri at taka við slíkum avbjóðingum við síni inntøku upp á umleið 60 mió. kr. um árið.
Hesar stava í høvuðsheitum frá havnar-, bryggju-, vøru- og leigugjaldi.
Umleið hálvttriðja túsund skip vitja havnina um árið í ymsum ørindum.
Talan er um alt frá farma- og ferðafólkaflutningi innan- og uttanlands, upp- og avskipan, umvælingar, proviantering og bunkring.
Í fjør fóru 650.000 tons av vørum um kaikantin í Havn, vísa tøl frá kommununi.
Uppskipað vórðu 376.000 tons, meðan 268.000 tons vórðu avskipað.
Harumframt vóru 22.000 tons í transitti.
Neyðugt at fylgja við
Skipini, ið koma higar, eru fleiri og størri í vavi enn fyri bert fáum árum síðani, og henda gongdin sær út til at halda fram.
Skipini stinga eisini djypri og djypri, og hesum noyðast havnirnar at laga seg eftir, skulu tær framhaldandi vera kappingarførar.
Tórshavnar havn hevur tikið avleiðingarnar av hesum og fer nú undir eina útbygging longur út í fjørðin, sum skal vera liðug í 2019.
Tá kunnu skip, ið stinga 15 metrar, sleppa at bryggju her. Sum er kunnu bert skip, ið stinga í mesta lagi 10 metrar, leggja at Molanum.
Hetta merkir, at eisini stóru ferðamannaskipini, ið sum er noyðast at liggja fyri akkeri á reduni, í framtíðini kunnu sleppa til bryggju.
Umframt at hetta fer at gera tað høgligari fyri ferðafólkini og manningina – fyri ikki at tala um tey, ið arbeiða á havnarøkinum – fær havnarkassin eisini munandi meiri burturúr, tá skipini koma til bryggju.
Og hetta fer at gera havnina upp aftur betri føra fyri at kunna lúka framtíðarkrøv – bæði tá tað kemur til havnar- og aðrar útbyggingar.
Fjølbroytt virksemi
Virkisøkið hjá Tórshavnar havn fevnir ikki bert um havnarlagið í Havn, men øll havnaløgini í kommununi.
Her er talan um alt frá farmahavnunum í Havn og á Oyrareingjum/Langasandi til bátaplássini í ymsu bygdunum í kommununi, so her er ríkiligt at síggja til hjá teimum, ið starvast hjá Tórshavnar havn.
Árliga nýta nógv útlendsk skip Nólsoyarfjørð, Kollafjørð og Sund sum umskipingarhavn.
Í Kollafirði verður frystur fiskur lagdur á goymslu til víðari flutning. Nógv avleitt arbeiði stendst av hesum, tí skipini fáa umvælingar gjørdar í landi, eins og tey proviantera og skifta manning.
Rætt skal tó vera rætt. Alt havnarvirksemi er ikki bara ljósareytt. Ampar eru eisini, treyðugt so.
Vit hoyra stundum um kærur um óljóð og dálking, og hetta eigur komandi býráð at geva stóran ans í umhvørvisarbeiði sínum.
Eg ivist tó onga løtu í, at eisini Tórshavnar havn arbeiðir við at minka um hesar trupulleikar. Hugaligt var í hesum sambandi at hoyra havnarmeistaran herfyri siga, at miðað verður eftir at veita skipum streym av landi í framtíðini.
Hetta fer at gera stóran mun, vísa royndir aðrastaðnis frá.
Við hesum ábótum í huga fari eg at ynskja Tórshavnar havn og starvsfólkum tess framhaldandi góðan byr við fjølbroytta og týdningarmikla virksemi sínum, høvuðsstaði og landi okkara at gagni.
Leivur Hansen,
býráðsvalevni á Lista E

robotstxt: allowed

filter: keep


text:
Danjal av Rana 13.02.2018 (14:41)
Almennu hoyringarnar eru betraðar
Í Sosialinum í gjár var ein grein um borgararnar í Bertugøtu í Hoyvík, sum óttast at missa sólina. Tórshavnar kommuna hevur broytt byggisamtyktina í grannalagnum, so at nú kunnu høgir bygningar reisast, sum fara at skugga fyri húsunum í Bertugøtu.
Býráðið sigur, at broytingin bleiv lýst sambært lógini og lá frammi til almenna hoyring. Íbúgvarnir í Bertugøtu siga, at tey ikki varnaðust hetta, tí samtyktin lá frammi um jóltíðir 2015. Eingin hevði sæð nakra lýsing í bløðum ella netmiðlum heldur.
Marius Müller, deildarleiðari á byggi- og umhvørvisdeildini skilir, at slíkar broytingar kanska ikki verða kunngjørdar nóg væl longur.
- Lógin, sum er frá 1954 sigur, at ætlaðar broytingar í byggisamtyktini skulu lýsast alment og liggja alment frammi í tríggjar vikur og síðani er kærufreistin seks vikur. So vit lýsa í bløðunum og síðani liggja broytingarnar í Snarskivuni, sigur Marius Müller, sum tó eisini setur spurningin, um hetta er nokk í dagsins samfelag.
- Fyrr hildu øll bløðini og lósu tey í døgurðatímanum, so tey sóu eina slíka lýsing, men soleiðis er støðan sjálvandi ikki longur. Tí skulu vit kanska umhugsa, hvussu vit lýsa, sigur hann.
Hann sigur tó, at tað er ikki vanligt at skriva til húsaeigarar ella hava grannahoyringar, uttan í heilt serligum førum.
- Í hesum málinum hava vit so hildið okkum til lógina og lýst í bløðunum, sigur hann.
Marin Katrina Frýdal, forkvinna í byggi- og býarskipanarnevndini, sigur í dag, at leiðreglurnar fyri almennar hoyringar eru longu broyttar.
- Eitt tað fyrsta, eg setti mær fyri at broyta, tá eg tók við sessinum sum forkvinna í byggi- og býarskipanarnevndini, var at betra um kunningina, grundað á størri fólkaræði við opinleika og gjøgnumskygni. So nú verður kunnað á fleiri net miðlum, portalum, Facebook, bløðunum v.m. og við góðum litføgrum kortum og foto myndum, sum væl lýsa hvar og hvussu ætlaða broytingin er og sær út, sigur Marin Katrina Frýdal.
Býráðið samtykti í mai í 2017 tí at lýsingar av slíkum slag, sum viðkoma borgaran, skulu standa í mát við tað, sum borgarin væntar sær nú á døgum.
- Ein nøktandi framløga av slíkum viðurskiftum inniheldur almenna fráboðan, bæði á heimasíðu kommununnar og við lýsing í hóskandi dagbløðum og tíðindaportalum, har boðað verður frá teirri ætlan, ið løgd er fram til alment eftirlit, stendur í fundarfrágreiðingini um málið.
Tí avgjørdi Tórshavnar býráð, at kunngerðingarnar skulu lýsast á heimasíðuni hjá kommununi, bæði sum tíðindi og á síðuni fyri byggisamtyktir, at kunngerðirnar skulu liggja frammi á Snarskivuni alt tíðarskeiðið, og at tær skulu lýsast á Facebook-vanganum hjá kommununi við byrjan av hoyringstíðarskeiðnum.
Harumframt skuldi kommunan endurskoða, hvussu hon lýsti slíkar kunngerðir í netmiðlum, bløðum og hjá Kringvarpinum, og tryggja, at kunningin bleiv betri, hóast tað kanska bleiv dýrari fyri kommununa.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Frálandaskip bjargar úrslitum hjá Akastor
At úrslitið hjá Aker-felagnum, Akastor,
hevur betrað úrslitið, er millum annað tí at oljurisin, Petrobras, hevur tikið
frálandaskipið, Aker Wayfarer, í nýtslu. Skipið hevur ligið og bíða eftir at
sleppa í arbeiði í Brasilia síðan 2016.
Tá felagið, Aker
Solutions , sum Kjell Inge Røkke átti meirilutan í, varð lutað í tvey í 2014,
varð Akastor veruleiki. Úrslitið fyrsta ársfjórðing í ár er nú
almannakunngjørt, og eitt av góðu tingunum er, at frálandaskipið, Aker
Wayfarer, kom í arbeiði fyri Petrobras í Brasila í januar í ár. Tað hevur økt
munandi um inntøkurnar hjá felagnum.
Hetta stóra
frálandaskipið hevur annars havt eina trupla søgu, tí tað skuldi longu í
sigling fyri Petrobras í 2016. Ein blandingur av korrupsjónini í felagnum og
niðurgongd á oljumarknaðinum gjørdi, at brúk varð ikki fyri skipinum tá.
Í november í 2016
var greitt, at Akastor og Petrobras vóru samd um at bíða við at seta Aker
Wayfarer í arbeiði. Skipið skuldi í arbeiði í 2017, men tað gjørdist eisini av ongum.
Ikki fyrr enn í
januar í ár fór Aker Wayfarer í arbeiði fyri Petrobras. Og tað verður mett sum
størsta framstigið, nú roknskapurin hjá Akerstor fyrsta ársfjórðing í ár varð
almannakungjørdur.
Frálandaskipið, Aker Wayfarer, er 160 metrar langt og 32 metrar breitt.
Kelda: e24.no


text:
Tað er umráðandi, at øll rúm eru pen og nosslig, tá ið myndir verða tiknar av tínum heimi. Bein burtur smáting, serliga í barnakømurum og kontóri. Bókahillar við nógvum pappíri og líknandi verður ofta sæð sum óruddiligt.
Tryggja tær, at lampur rigga, at skápshurðar eru afturlatnar, og at ljósastakar hava nýggj ljós í. Hevur tú hund ella kettu, bein burtur hunda- og kettuskálir.
Um tú fylgir hesum ráðunum, tryggjar tú, at myndirnar gerast so góðar sum gjørligt.
Uttanfyri
• Flyt bilin úr innkoyringini.
• Bein súkklur, stigar, slangur, amboð o.l. burtur.
• Slá grasplenuna um summarið, og rudda innkoyringina fyri kava um veturin.
Durur
• Rudda burtur skógvar og taskur.
• Krógva stórar jakkar og klæðir, man lat nøkur pløgg í ljósum litum hanga.
Grovkøkur
• Syrg fyri, at borðini eru rein og ruddilig.
• Lat ikki vaskievni, kurvar o.a. standa frammi.
Baðirúm
• Krógva sápudunkar, tannbustir o.a. frá vaski og hillum.
• Krógva ruskílat og vesi-bustina.
• Tú kanst heingja upp nýggj handklæði, ið ikki hava ov sterkan lit og mynstur.
Stova
• Krógva fjarstýringar o.a.
• Hav ikki ov nógvar pútur á sofuni.
• Kynd upp í brenniovni, um tit hava ein.
Køkur
• Ansa eftir, at borðini eru rein og ruddilig.
• Lat størri køkstól standa, men krógva leidningar best møguligt.
• Bein áminningarseðlar, magnetir o.a burtur.
• Blómur á borðinum, frískar kryddurtir og ein leskilig fruktskál sær altíð vakurt út á eini mynd.
Sovikamar
• Reið upp við einum seingjarteppi uttan ov nógv mynstur.
• Bein dagbløð og onnur leys ting burtur, men legg eina bók á náttborðið.
• Privatar myndir á veggunum kunnu beinast burtur innan myndatøkuna. Hetta tí at keyparin ofta vil kunna ímynda seg sjálvan búgvandi í heiminum.


text:
07. Mai 2018
Hóast vit vóru omaná í stórar partar av 2. hálvleiki og løgdu heimaliðið undir trýst, høvdu vit ikki tað, sum skuldi til, og tá 15 minuttir vóru eftir, avgjørdu skálamenn dystin við máli til 2-1.
30. Apr 2018
07 Vestur høvdu møguleikar at skora, men tóku ikki av, samstundis sluppu vertirnir ofta framat og tríggjar ferðir sluppu teir framvið Ivan, sum eisini bjargaði brotsparki.
24. Apr 2018
Í annaðkvøld kl. 18:00 byrjar kappingin um Løgmannssteypið fyri okkara viðkomandi, og lutakastið háttaði seg soleiðis, at vit møta Skála á útivølli.
24. Apr 2018
"Jamen, jeg har ikke tid..." Stop dig selv! Lige nu.
23. Apr 2018
Í næstum verður limagjaldið flutt sjálvvirkandi av kontu hjá teimum leikarum, ið skrásettu seg á mínrokning í fjør, og framvegis leika. Tey, ið ikki eru skrásett enn, melda til sjálvvirkandi gjaldsavtaluna á heimasíðuni, undir limagjald.
22. Apr 2018
Vit stóðu rímiliga væl og minkaðu um munin tá lítið korter var eftir, men tá so vertirnir øktu aftur løtu seinni, varð dysturin í roynd og veru avgjørdur. Brotspark tríggjar minuttir seinni fastsetti úrslitið til 4-1.
22. Apr 2018
Á heimavølli vann A-liðið 5-0 stórsigur á TB/FCS/Royn, við hattricki frá liðskiparanum, Margit M. Kwao, meðan B-liðið mátti lúta 4-0 á Sandi móti felagsliðinum hjá AB og B71.
19. Apr 2018
Í FSF-varpinum í dag, er drigið í steypakappingunum hjá dreingjum U15, U17 og U21. Í fyrstu dystunum møta okkara lið ávíkavist ÍF, ÍF ella KÍ og NSÍ.


text:
So fann eg endiliga startlistan til Mare Nostrum stevnuna í Monaco, her á natresult.com. Eg finni ikki startlistan til 1500 frí, men Pál Joensen er so styrkismettur sum nr 29 í 200 frí, og sum nr 9 í 400 frí. Kappingin er serliga tunesiski Oussama Mellouli, sum varð heimsmeistari í 1500 frí í fjør summar, og kinesiski Lin Zhang, sum varð heimsmeistari í 800 frí. Í 200 frí eru onnur kend nøvn til dømis Dominik Koll úr Eysturríki, Alexander Sukhorukov úr Russlandi, Thiago Pereira úr Brasil, Amaury Leveaux úr Fraklandi og Brent Haiden úr Kanada, umframt ryggsvimjararnar báðir Aaron Piersol og Markus Rogan. Í 400 frí eru tað Robbie Renwick, Arjen van der Meulen, Lewis Smith, Steven Bielby og Balazs Zambo, sum út yvir Oussama Mellouli, Lin Zhang og Dominik Koll hava tilmeldingartíð betri enn Pál.
Mare Nostrum stevnan í Monaco er sum kunnugt longu nú um eina góða viku, 5. – 6. juni 2010.


text:
Tíðindi
-
Rás2 - SportBoxin:12-05-2018
Bárður B. Mikkelsen hjálparvenjari hjá Danmark
Í SportBoxini á Rás2 fríggjadagin prátaði Óli G. Samuelsen í 11 minuttir við Bárð Bendix Mikkelsen, sum er sett...
-
TAKS: Ítróttarfrádráttur10-05-2018
Ítróttafrádráttur er ein skattafrí samsýning, sum ítróttafeløg kunnu geva hjálparfólkum sínum f...
-
Árligi aðalfundurin í FBF verður sunnudagin 27. mai kl. 13.0006-05-2018
Til øll feløgini! Árligi aðalfundurin í FBF verður sunnudagin 27. mai kl. 13.00 á Hotel Føroyum. Aðalfundarskrá:...
-
Heilsan frá Atlantic Airways05-05-2018
Stuðulin hjá Flogbóltssambandinum hevur sent eina heilsan til U 19 kvinnurnar:


text:
Pf. Marine Harvest Faroes, sum er føroyski parturin av risastóru norsku alifyritøkuni Marine Harvest ASA, hevði eitt gott ár í fjør við einum avlopi á roknskapinum upp á 114,5 milliónir krónur.
Hóast avlopið er stórt, var úrslitið í 2017 lítið í mun til metárið frammanundan, tá virksemið í Marine Harvest Faroes gav eitt avlop upp á 210 milliónir krónur. Seinastu fimm árini hevur úrslitið í miðal verið 107,5 milliónir krónur.
Umsetningurin í 2017 var nakað lægri enn árið frammanundan við 352 milliónum í nettosølu í mun til 605 milliónir krónur í 2016. Í leiðslufrágreiðingini til roknskapin verður sagt, at tøkunøgdin í felagnum sveiggjar frá ári til árs, og at hetta er høvuðsorsøkin til at nettosølan var nakað minni í 2017. Felagið væntar at nettosølan tí verður nakað hægri nú í 2018. Í ár fer felagið eisini aftur at royna at seta laks út í tveir aliringar á nýggja aliøkinum hjá felagnum á Sandsvág.
Selja mest til Russlands
Russland er nógv størsta keyparalandið av laksi frá Marine Harvest framgongur av ársroknskapinum. Av søluni upp á 352 milliónir krónur, keyptu russar fyri 238 milliónir krónur.
Søla av saltfiski frá dóttirfelagnum Sandoy Seafood er eisini ein týðandi partur av søluni hjá felagnum. Marine Harvest seldi saltfisk til Spania fyri eitt virðu á 144 milliónir krónur brutto – netto var sølan góðar 10 milliónir krónur.
Marine Harvest Faroes havði ein bruttovinning í 2017 á 186 milliónir krónur. Felagið rindaði 29 milliónir krónur í lønum til tey um 40 starvsfólkini í felagnum og góðar 25 milliónir í skatti.
Allur vinningurin upp á 114,5 milliónir krónur verður framfluttur, so eginognin í felagnum nú er 605 milliónir krónur.
Tað er stóra norska felagið Marine Harvest ASA, sum eigur føroyska felagið við sama navni. Í ársfrágreiðingini verður staðfest, at samhandilin við norska móðurfelagið er avmarkað, og at allur samhandil fer fram eftir marknaðartreytum.
Kelda: Vinnuvitan.biz


text:
Boð eftir tyrluni í gjár - fekk ikki sett seg í Havn fyri mjørka
top16-04-2018 - 08:00 - Jóanis Albert Nielsen
Klokkan 18:40 í gjárskvøldi fekk MRCC støðin í Havn eina fráboðan um, at ein persónur í Suðuroynni mátti hava hjálp.
Boð blivu send eftir bjargingartyrluni hjá Atlantic Airways. Tyrlan setti seg í Froðba, men á veg norð aftur kundi tyrlan ikki seta seg sum vanligt er við Landssjúkrahúsið- Tað kom av, at tað var so nógvur mjørki í Havn. Tyrlan setti seg so í Vágum, og bleiv sjúklingurin koyrdur av flogvøllinum og suður á Landssjúkrahúsið.


text:
Viðtøkur
-
1 Navn og heimstaður
Navn felagsins er ”Ferðavinnan í Norðoyggjum”, við heimstaði í Klaksvík.
-
2 Endamál felagsins
Endamálið er at virka fyri miðsavnan og útgávu av upplýsingum um Norðoyggjar, fyri virksemi til borgararnar, sum heild og teim vitjandi. Herundir eisini innan- eins væl og uttanlendis at skapa áhuga fyri Norðoyggjum og stuðla handli, ídnaði, mentan og annar virka fyri, at lívið í Norðoyggjum gerst áhugavert fyri øll.
-
3 Limaskapur
Stk. 1: Limir felagsins kunnu vera einstaklingar, feløg, fyritøkur, stovnar og kommunur.
Stk. 2: Bert limir, sum hava goldið limagjald, kunnu fáa lut í vinnuligu tænastum felagsins.
Stk. 3: Limagjald, sum kann verða ymiskt fyri ymisku limabólkarnar, verður ásett av aðalfundinum.
-
4 Aðalfundur
Stk. 1: Aðalfundurin er hægsta vald felagsins og er altíð viðtøkuførur. Vanligur meiriluti er galdandi, og hevur hvør limur eina atkvøðu.
Stk. 2: Aðalfundurin verður hildin á hvørjum ári um 2. februar. Allir limir fáa skrivliga fráboðan saman við nágreiniligari dagsskrá og limagjalds uppkravinum, 14 dagar framman undan aðalfundinum.
Stk. 3: Hvør limur, sum hevur goldið limagjald, hevur atkvøðurætt.
Stk. 4: Aðalfundarskrá
1. Val av fundarstjóra og fundarskrivara.
2. Formansfrágreiðing.
3. Framløga og góðkenning av grannskoðaðum roknskapi.
4. Fíggjarætlan fyri komandi ár.
5. Val av nevndarlimum.
6. Val av grannskoðara.
7. Uppskot til limagjaldsupphædd.
8. Orðaskifti um arbeiðið komandi árið.
9. Uppskot frá nevnd ella limum, um nakað er.
10. Innkomin mál. Minsta freist 1 viku áðrenn fundin.
11. Ymiskt.
-
5 Nevnd
Stk. 1: Nevndin telur 5 limir og 2 tiltakslimir, sum sita 2 ár í senn. Á fyrsta aðalfundi aftan á stovnanina verða við lutakasti 2 nevndarlimir fyri vali. Afturval kann fara fram. Fyri hvønn einstakan nevndarlim, sum gongur út, verður nýggjur nevndarlimur valdur.
Stk. 2: Nevndin skipar seg við formanni, næstformanni og kassameistara.
Stk. 3: Allar umrøður og samtyktir verða førdar í gerðabók, sum verður undirskrivað av fundarluttakarunum.
Stk. 4: Nevndin er viðtøkufør, táið í minsta lagi 3 limir eru møttir á fundi.
Stk. 5: Nevndin kemur saman í minsta lagi 1 ferð um mánaðan.
-
6 Eykaaðalfundur
Eykaaðalfundur skal vera, um meira enn helvtin av nevndini krevur hetta, ella í minsta lagi 15 limir skrivliga boða nevndini frá hesum. Eykaaðalfundur skal lýsast í Útvarpi Føroya við minst 3 daga freist.
-
7 Tekningarreglur
Felagið verður teknað av formanninum og av 2 nevndarlimum ella av 3 nevndarlimum saman.
Við keyp, sølu og veðseting av fastari ogn, eins og við lántøku, krevst nevndarsamtykt og undirskrift av viðkomandi skjølum av øllum nevndarlimum.
Norðoya Kunningarstova, sum verður rikin av Ferðavinnuni í Norðoyggjum, verður tó teknað av leiðaranum, sum nevndin setir at umsita hana. Við keypi og sølu av fastari ogn hjá Norðoya Kunningarstovu krevst tó nevndarsamtykt og undirskrift frá formanninum og leiðara.
-
8 Ábyrgd
Eingin limur ella nevndarlimur heftir persónliga fyri skyldum felagsins. Felagið heftir bert við ognum sínum. Sama er galdandi fyri kunningarstovuna.
-
9 Virki
Til at útinna dagliga virki felagsins verður sett á stovn ”Norðoya Kunningarstova”, hvørs uppgáva er:
– at kunna um Norðoyggjar, bæði innan- og uttanlendis,
– at veita upplýsingar og ráð til borgararnar í Norðoyggjum eins væl og fremmandafólki, herundir at syrgja fyri, at sett verður upp kunningarkort og talvur, sum lýsa við so mongum sum møguligt av tí, sum Norðoyggjar og umhvørvið eiga at vísa fram,
– at leggja til rættis og fáa framleitt faldarar og plakatir um Norðoyggja,
– at eggja til økta framleiðslu og merking av minnislutum og tinganesti,
– at hava uppsýn við kommunalum tjaldingarstøðum,
– at skipa fyri sølu- og handilsfremjandi tiltøkum,
– við væl skipaðum skráum at kunna borgararnar og tey vitjandi um, hvat fer fram innan ítrótt, mentan og annað, sum má tykjast at hava almennan áhuga, og annars:
– at virka fyri, at Norðoyggjar gerast so áhugaverdar sum møguligt hjá borgarunum og teimum vitjandi
-
10 Leiðari og starvsfólk
Til at umsita dagliga virksemið hjá Norðoya Kunningarstovu setir nevndin ein leiðara, usm eisini er skrivari hjá nevndini. Nevndin setir starvsfólk eftir tilmæli frá leiðaranum.
-
11 Fígging
Limirnir gjalda limagjald. Limagjaldið verður ásett á ársaðalfundinum fyri eitt ár í senn.
Fyri virkir Kr.
Fyri handlar Kr.
Fyri stovnar Kr.
Fyri feløg Kr.
Fyri einstaklingar Kr.
Eisini er nevndini heimilað at fáa til vega almennan pening á annan hátt. Eitt nú við at søkja um almennan stuðul.
Somuleiðis er kunningarstovuni heimilað at stíla fyri inntøkugevandi tiltøkum.
-
12 Roknskaparár
Roknskaparár felagsins er álmannakkaárið. Roknskapurin skal verða grannskoðaður av góðkendum grannskoðara og undirskrivaður av nevndini. Sama er galdandi fyri roknskapin hjá Norðoya Kunningarstovu. Tó skal hesin verða undirskrivaður av leiðaranum eisini.
-
13 Lógarbroyting
Uppskot um lógarbroyting skal lýsast sum serstakt mál á fyrst komandi árs- ella eykaaðalfundi. Tó krevst, at í minsta lagi tveir triðingar av møttu limunum atkvøða fyri.
-
14 Avtøka av felagnum
Stk. 1: Til avtøku av felagnum krevst viðtøka á eykaaðalfundi, lýstur við einans hesum máli á skránni. Tó krevst, at í minsta lagi tveir triðingar møttu limunum atkvøða fyri avtøku.
Stk. 2: Um felagið verður avtikið, verða ognir felagsins latnar Klaksvíkar Kommunu í varðveitstlu, at nýta ferðavinnuni í Norðoyggjum at gagni.


text:
Næmingaheim
Næmingaheimið á Kambsdali bjóðar næmingum, ið ganga á Miðnámi á Kambsdali, at leiga sær innivist. Á næmingaheiminum eru 10 kømur, felagskøkur, felagsstova og tvey baðirúm.
Næmingar á heiminum hava fría atgongd til internet, eins og fylgissveinasjónvarp er í felagsstovuni.
Á heiminum eru allir vanligir hentleikar so sum frystiboks, vaskimaskina og turkitrumla. Næmingarnir skipa innanhýsis fyri reingerð og øðrum neyðugum fyriskipanum.
Leiguprísurin fyri eitt kamar er 1.350 krónur um mánaðin.
Fleiri upplýsingar fáast við at venda sær skrivstovuna á tlf. 610900 ella kambsdalur@skulin.fo.


text:
Róm
Róm (italskt Roma), eisini kallaður "tann ævigi býurin" er høvuðsstaðurin í Italia. Navnið "tann ævigi" ber hann av sonnum. Longu 700 ár fyri Kr. føðing var hann bygdur; um tað mundið, ta ið okkara tíðarrokning byrjar, var hann høvuðsbýurin í heiminum, og rómarsku keisararnir ráddu fyri tí mesta av tí, sum tá var kent av verðini. Frá hesi søguríku tíð síggjast enn bæði nógvar og stórar toftir. Í Colosseum, tí størsta leikhúsinum, kundu rúmast 50 000 fólk. Romaraveldið víknaði, men Róm kom kortini at verða høvuðsbýurin í Evropa, tí har búðu pávarnir. Um veldi teirra siga tær mongu stóru og stásiligu kirkjurnar frá. Enn ræður pávin fyri einum lítlum parti av býnum, Vatikanríkinum: hetta rikið hevur sína egnu radiostøð, flagg og frímerkir og er i allar mátar at rokna sum eitt egið land, men víddin er lítil. Í Pávaborgini, Vatikaninum, eru fleiri túsund stovur. Stórt tal av fremmandum ferðafólki kemur á hvørjum ári til Róm at síggja tey mongu minnini bæði frá fornari tíð og frá miðøldini, tá ið tær sjáldsama vøkru kirkjurnar vóru bygdar. Summar av hesum kirkjum, har ímillum Pæturskirkjan, størsta kirkja l heiminum, eru prýddar við myndum av bestu málarum og myndahøggarum, ið Iivað hava. Á okkara døgum er Róm stórur ídnaðarbýur og veksur í heilum.


text:
Serbia
Serbia er lýðveldi í Evropa. Í norðri hevur Serbia mark við Ungarn, í eystri við Rumenia og Bulgaria, í suðri við Makedónia, Albania og Kosovo, og í vestri við Montenegro og Bosnia-Hersegovina.
Innihaldsyvirlit
Søga[rætta | rætta wikitekst]
Tá Jugoslavia syndraðist í 1991, løgdu lýðveldini Serbia og Montenegro saman og stovnaðu nýtt samveldisríki, sum at Jugoslavia. Nýggja samveldisríkið hjálpti serbiska fólkinum í Kroatia og Bosnia at kríggjast: tað elvdi til, at mong lond settu revsitiltøk í verk ímóti Jugoslavia og steðgaðu øllum samhandli við nýggja samveldisríkið. Í 2003 skifti samveldisríkið navn frá Jugoslavia til Serbia og Montenegro, og eftir at fólkaatkvøða varð hildin í Montenegro í 2006 og úrslitið var, at Montenegro vildi loysa frá Serbia vórðu londini bæði sundurlisin.
Politikkur[rætta | rætta wikitekst]
Tað at landið hvørki hevur megnað at samstarva fult við ST-krígsdómsdómstólin ella at virða mannarættindi og pressufrælsi hevur hildið tað uttanfyri tey fyrstu eysturevropeisku londini, sum fingu bjóðað ES-limaskap.
Mentan[rætta | rætta wikitekst]
Matur[rætta | rætta wikitekst]
Serbar gera smakkgóðan og fjølbroyttan mat. Raznjici, spritusteikt lambskjøt við piparfrukt, verður ofta etið aftur við einari skál av jogurti. Kjøtbollar við leyki og róma, nevnt cevapcici, og kálrullur fyltar við kjøti, leyki, ertrum og hvítleyki eru væl dámdir rættir.
Búskapur[rætta | rætta wikitekst]
Landafrøði[rætta | rætta wikitekst]
Høvuðsstaðurin í Serbia, Beograd, er við Donau, sum rennur ígjøgnum fruktagóða akurlendið norðast í landinum.
Býir[rætta | rætta wikitekst]
- Beograd (1 114 000)
- Novi Sad (196 000)
- hjdóedy (174 000)
- geudiub (165 000)
- Kragujevac (150 000)
- Subotica (100 000)
- Uroševac (98 000)
Keldur[rætta | rætta wikitekst]
Hygg eisini at[rætta | rætta wikitekst]
Ávísingar úteftir[rætta | rætta wikitekst]


text:
Niðurlagingin av Suðuroyar Sjúkrahúsi skal steðgast
Í maj 2015 boðaði Karsten Hansen frá, at føðideildin á Suðuroyar Sjúkrahúsi skal stongja tann 1. Januar 2016. Hetta er eftir mínum tykki ein sera illa umhugsa dáragerð av landstýrismanninum. Undan avgerðini hevur málið, onga politiska viðgerð fingið, sum eitt tílíkt stórmál, fyri okkum suðringar, átti at fingið.
Eg kann, sum suðringur og valevni fyri Fólkaflokkin, undir ongum umstøðum góðtaka hesa avgerð. Hetta málið skal takast uppaftur eftir løgtingsvalið og neyðugi peningurin skal játtast, so at føðideildin frammyvir kann vera opin.
Eg haldi sum heild, at Suðuroyar Sjúkrahús skal mennast og umframt at kunna veita grundleggjandi tænastur so vit kunnu føla okkum trygg, eisini kann bjóða ymsar serviðgerðir, ið ikki eru átrokandi. Tað tykist mær sum um tað eru læknarnir á Landssjúkrahúsinum, ið avgera, hvat innihaldið skal vera á smærru sjúkrahúsunum og ikki leiðslan.
Tað má vera politiska skipanin, ið avger um vit skulu hava eitt, tvey ella trý sjúkrahús í Føroyum og síðani skullu leiðslurnar á sjúkrahúsunum fremja politiska viljan. Eisini má politiska skipanin avgera hvørjar funktiónir skulu vera á hvørjum sjúkrahúsi. Tað er ongin orsøk til, at landssjúkrahúsið hevur viðgerð fyri hjartasjúkur, tá viðgerðin frammanundan kann veitast á Suðuroyar Sjúkrahúsi. Karmarnir og fakligi kunnleikin eru til staðar og dygdin av bygningunum er avbera góð.
Tað, sum hevur størstan týdning er, at vit, sum búgva í seinasta útjaðaranum í Føroyum, kunnu føla okkum trygg við sjúkrahúsverkið, og tað meti eg ikki at vit kunna í dag. Sum støðan er í nú, er hetta eisini ein av orsøkunum til, at barnafamiljur ikki flyta aftur til Suðuroynna.
Um eg verði valdur á ting, vil eg heilhjarta arbeiða fyri hesum, okkara oyggj og fólkinum her býr at frama.
Vel eitt sterkt umboð á ting
Set X við Mortan Vang
Valevni fyri Fólkaflokkin til løgtingsvalið 2015


text:
Nógv hevur verið tosað um leingi ætlaðu útstykkingina, vanliga rópt Blikagøta, í Saltangará/Runavík. Runavíkar kommuna eigur eitt øki í Leitinum, sum hagin eitur. Nú er nakað fráliðið, síðani kommunan var partur av norðurlendskari arkitektakapping, saman við White Arkitektum, har The Eyes of Runavik vóru teknað inn í júst hetta økið. RK og WA vunnu triðju heiðurslønina í kappingini, sum varð handað í Keypmannahavn fyri einum góðum ári síðani.
Komið var ikki á mál í royndini at fremja verkætlanina ”Eygu Runavíkar” í verki, hóast nógv varð lagt fyri. Síðani heitti kommunan á arkitektin Ósbjørn Jacobsen í Syðrugøtu, um at gera eina roynd við at tekna eina íbúðarskitsu inn í økið – hendan sæst á myndini, og væntandi verður rúm fyri 80-90 búeindum, um endaliga verkætlanin fylgir skitsuprosjektinum.
Í november mánaða skrivaðu Tórbjørn Jacobsen, Runavíkar kommuna, og Magni Thomsen, EM Ráðgeving Spf., Heiðavegur 72, FO-600 Saltangará, undir sáttmála um prosjektering, fakeftirlit og byggileiðslu, nú farið verður undir at gera økið omanfyri Blikagøtu, í Leitinum, klárt til útstykkingar. Magni Thomsen er prosjekteringsleiðari.
Væntandi fer tað at bera til at fara undir veruliga byggibúgving í hesum økinum, táið vit eru komin nakað fram í 2018. Nærri upplýsingar um hetta fáast við at snúgva sær til Runavíkar kommunu á tlf. 417000.


text:
b. Rólvur
Ein maður í Oyndarfirði í Eysturoy, nevndur Rólvur, skuldi fara at ferðast til Lamba. Tiltøkumaður var hann at ganga og hartil sterkur. Tá ið hann kom fram á Klettar (mitt á Heltnini), komu seyðatjóvar eftir honum. Hann rann undan og kom fram á Miðfossar (sunnan fyri Klettar). Har sær hann eitt hol niðri í einum gili og loypur niður í tað. “Her var tað, hann hvarv,” hoyrdi hann ein siga. Teir gingu og mólu uppiá, men eingin visti, hvat av honum komst, og vóru teir tí at halda av aftur. Rólvur leitaði ofta seinni eftir hesum holi, men rakti ikki aftur á tað.
Eina aðra ferð, ið Rólvur var úti at ferðast, hitti hann syðrugøtubóndan við rættina í Skálafirði (í Gøtuhaganum). Bóndin bað hann vælsignaðan koma at hjálpa sær, tí seyðatjóvar høvdu rættað seyð hansara. Rólvur fer einsamallur, meðan bóndin stendur eftir. Komin at rættini tekur Rólvur stav sín og stingur inn undir smogið, so steinarnir rapa niður, og seyðurin sleppur út ígjøgnum. Tá rópar ein, í rættini er: “Ólavur lætti! sprikk tú!” Báðir at renna, Rólvur undan og Ólavur aftaná. Nú sæst bóndin at daga upp ímóti luftini uppi á Valaknúkum og hoyrist rópa: “Komið nú, allir mínir menn, og takið teir!” Tá vendi seyðatjóvurin aftur.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Grein/mynd: Jóannes Hansen/in.fo
Fimta umfar í Runavík Open 2017 verður klokkan 15 í Løkshøll. Harvið er kappingin, sum tað varð farið undir mánakvøldið, um at vera hálvrunnin.
Føroysku telvararnir vóna sjálvandi, at tað skal bera teimum til at hitta bestu telvararnar. Um tað eydnast valdast úrslitini í fyrstu umførunum, tí tað er lagt soleiðis til rættis, at tað í hvørjum umfari eru innanhýsis uppgerðir millum teir, ið hava vunnið størstu útrtøkuna.
Í dag verður tað bara IM John Rødgaard av føroysku telvarunum, ið fer at hava stórmeistara. John Rødgaard (2332) fer at telva við hvítum ímóti GM Evgeny Gleizerov (2503). Teir hava báðir 2 ½ stig. Russiski stórmeistarin tapti í fjórða umfari í gjárkvøldið við hvítum ímóti GM Vladimir Hamitevici (2519) úr Makedonia.
Í gjárkvøldið telvaði John Rødgaard javnt ímóti íslendinginum Gauti Páll Jónsson (2125).
Rógvi Egilstoft Nielsen (2340) vann í gjárkvøldið ímóti Janus Skaale (1897). Í dag skal Rógvi Egilstoft Nielsen telva við svørtum ímóti Filip Boe Olsen (2267).
Høgni Egilstoft Nielsen (2354) telvaði í gjárkvøldið javnt ímóti íslendinginum Braga Halldórsson (2103). Í dag skal Høgni telva við svørtum ímóti Margar M. Berg (1758).
Rógvi Mortensen (1941) telvaði í fjórða umfari við hvítum javnt ímóti FM Filip Boe Olsen (2267) úr Danmark.
Í toppinum endaði tað javnt millum GM Vadim Malakhatko (2540) og GM Deep Sengupta (2587), sum undan fjórða umfari var tann einasti, ið hevði fulla úrtøku.
Teir fremstu eftir fýra umfør
GM Deep Sengupta (2587) India 3 ½
GM Srinath Narayanan (2517) India 3 ½
GM Vladimir Hamitevici (2519) Makedonia 3 ½
Fremstu føroyingarnir
IM John Rødgaard (2332) 2 ½
FM Rógvi Egilstoft Nielsen (2340) 2 ½
Rógvi Mortensen (1941) 2 ½
Fjórða umfar


text:
Jógvan Hugo Gardar
13.05.2017 - 18:29
Talan er um amerikanska Tidewater-reiðaríið, ið er skrásett á virðisbrævamarknaðinum í New York, ið nú leitar sær hjálp. Fyritøkan hevur heitt á myndugleikarnar um verju undir sokallaða Chapter 11-loysnini í USA, har feløg sum eru við at fara av knóranum kunnu fáa trygd fyri arbeiðsfriðið meðan roynt verður at finna eina loysn fyri at bjarga felagnum.
Partabrævið lækkaði 31 prosent tá boðini komu í gjár.
Reiðaríið er eitt av teimum størstu innan oljuveitingarvinnuna. Reiðaríið hevur tann størsta flotan av skipum í vinnuni Talan er um fleiri enn 300 skip.
Ein av orsøkunum til at fyritøkan nú er í fíggjarligari ódn, er keyp av einum norsku veitingarfelagi fyri fáum árum síðani, skrivar E24.


text:
Danjal av Rana 15.05.2018 (12:25)
Jens Reinert Weihe var skjótastur í Keypmannahavn
Fleiri føroyingar luttóku sunnudagin í maratonkappingini í Keypmannahavn, og hjá onkrum teirra gekk heilt væl.
Cecil Weihe bleiv nummar trý í bólkinum menn 50 til 54 ára gamlir, meðan Jens Reinert Weihe gjørdi sum hann er vanur at gera í Keypmannahavn og vann sín bólk, menn 70 til 74 ára gamlir. Tíðin hjá Cecil Weihe var 2 tímar 50 minuttir og 6 sekund, meðan tíðin hjá Jens Reinert Weihe var 3 tímar, 30 minuttir og 15 sekund. Cecil Weihe gjørdist eisini føroyameistari í hálvmaraton fyri tveimum vikum síðani.
Vinnararnir í Keypmannahavn gjørdust William Nyarondia Morwabe úr Kenja hjá monnunum við tíðini 2 tímar, 11 minuttir og 15 sekund og Shasho Insermu úr Etiopia hjá kvinnunum, við tíðini 2 tímar, 32 minuttir og 17 sekund.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hví eru vit gáloysin?
Tað kann vera mangt, ið fær bilførarar at fáast við annað samstundis sum teir koyra bil, tó at teir vita, at tað er vandamikið. Tað kann vera:
• Keðsemi
• Tosti ella svongd
• Ynski um at avgreiða arbeiðsuppgávur
• Larmandi børn
• Sannføring um at teir altíð mugu vera tøkir á telefon og sms
• Møði
• Strongd
Mong royna at seta ferðina niður, meðan tey til dømis eta ella sms’a, men tað er ikki nóg mikið til at fyribyrgja økta vandanum fyri vanlukkum.
Sambært føroyskari Gallupkanning um órógv í bilinum, kenna føroyingar væl til at vera gáloysin í ferðsluni, tó at teir vita, at ein váði er í tí.
Kanningar uttanlands vísa, at bilførarar meta um, hvussu stórur vandin er, í mun til hvussu nógv ferðslan og koyristøðan eru. Er til dømis ikki nógv ferðsla, meta summi, at so ber til at gera okkurt annað samstundis. Hetta gerst reiðiliga vandamikið, tá bilførarin metir skeivt og yvirmetir síni evni at gera annað, samstundis sum hann koyrir bil.
Tess meiri krevjandi tað er at gera annað enn at koyra bil, tess størri váði. Og øvut: Tess meiri tú hugsavnar teg um at koyra bil og ert klár/ur til óvæntaðar støður tess størri tryggleiki.


text:
Rúsevni ávirka ferðslutrygdina
Vandin fyri at gerast partur av ferðsluvanlukku veksur munandi, um tú koyrir ávirkað/ur av rúsevnum. Ymisk rúsevni ávirka likamið ymiskt. Summi rúsevni virka doyvandi (sløvandi), meðan onnur gera okkum váðafús.
Evni, ið ávirka tilviskuna kunnu býtast í :
- Stimbrandi (stimulerandi) evni
- Doyvandi (sløvandi) evni
- Rúsevni, ið geva sansahvørvingar (hallucinatiónir)
Stimbrandi evni
Stimbrandi evni gera teg virknari, tú kennir ikki møði og gerst meira váðafús/ur, tú tekur kjansir og metir skeivt, sum hevur við sær størri vanda fyri ferðsluvanlukkum.
Dømi um stimbrandi evni eru:
- Amfetamin (speed)
- Kokain
- Ecstasy og ymisk sløg av syntetiskt framleiddum rúsevnum, sonevnd ’designerdrugs’. Nøkur av hesum kunnu hava við sær sansahvørvingar (hallucinatiónir).
Doyvandi evni
Doyvandi evni hava við sær viknað uppmerksemi og versnað samskipanarevni og evni at reagera, sum hevur við sær størri vanda fyri ferðsluvanlukkum.
Dømi um doyvandi evni eru:
- Cannabis (hash, marihuana, pot)
- Heroin, morfin, metadon (opiodir)
- Annar sterkur pínudoyvandi heilivágur
- Sovi- og nervaheilivágur (benzodiazepinir so sum stesolid)
- GHB (fantasy)
Evni, ið geva sansahvørvingar (hallucinatiónir)
Evni, ið hava við sær hallucinatiónir, tað vil siga eina ranga veruleikauppfatan, økja vandan fyri ferðsluvanlukkum.
Dømi um evni, ið geva sansahvørvingar (hallucinatiónir):
- LSD
- Ávís ’designerdrugs’
- Ávísir soppar og kaktus
Kelda: Sikker Trafik


text:
Hvar er trygt at fara tvørtur um vegin?
Umframt at læra, hvussu tey fara tvørtur um vegin, skulu børn eisini læra, hvar tryggast er at fara tvørtur um.
Greið barninum frá, at best er at fara tvørtur um vegin á einum staði, har sýnið er gott báðar vegir. Greið frá, hvat eyðkennir tey góðu støðini og vís dømi um vánalig støð.
Vís barninum, hvat tit skulu gera, tá tit fara tvørtur um vegin á einum staði við parkeraðum bilum. Tá ræður um at fara heilt fram til kantin á bilunum, so lættari er at síggja í báðar ættir, áðrenn tit fara tvørturum. Bilførararnir í koyrandi bilunum á vegnum síggja tykkum eisini betur, um tit fara fram millum parkeraðu bilarnar. Lær barnið at fáa eygnasamband við bilførarar.


text:
Búgvin til prutl er partur av frálærutilfarinum til koyrikort til lítið prutl, sum Akstovan og Nám í felag gev...
Føroyingasøga hevur eitt heilt serligt pláss í føroyskari mentanarsøgu. Teksturin varð fyrstu ferð týddur til ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ...
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...
Bókin er býtt upp í fýra høvuðspartar.
Fyrsti partur er um grundleggjandi anatomi, har rørslukervið verður g...
Rúmdin sigur livandi frá stjørnufrøðisøguni, sum var tað ein spennandi krimisøga, heilt frá grikskum heimspeki...
Uppgávuhefti knýtir seg at Teoribókini til persónbil, Bólk B og fevnir um 37 síðir við uppgávum og svarlista...
Bókin er ætlað fólki, ið taka teoriroyndina til koyrikortið. Harumframt er hon eisini ein handbók til allar b...
RURA er um børn, sum hava linan kropp, orka illa og eru óstortslig og klombrut. Annars heilt vanlig børn við g...
Veðurlagið á jørðini er farið at broytast. Jørðin er hitnað, og vit vita nú við stórari vissu, at tað er av ma...
Føroysk Bókmentasøga sigur frá bókmentum, sum føroyingar hava skrivað, og sum eru skrivaðar í Føroyum á føroys...
Í bókini, sum lýsir allar 155 firvaldar, sum eru sæddir í Føroyum, er ein inngangur, har greitt verður alment ...
Bókin er eitt kærkomið siðsøguligt íkast til tað, sum er skjalfest um aldargamla føroyska veiðimentan. Við døm...
Bókin lýsir skilnaðin ímillum tey ymisku fiskasløgini og hugt verður eftir innaru og uttaru eyðkennunum, við d...
Fiskar undir Føroyum snýr seg um, hvørji fiskasløg eru við Føroyar, teirra føroyska navn og teirra vísindaliga...
Bókin, úr røðini Gamla gudalæra okkara, er um uppruna og skapan heimsins, soleiðis sum forfedrar okkara trúðu....
Bókin er úr røðini Gamla gudalæra okkara. Vit fara langt aftur í tíðina. Ta tíð, tá ið jørðin var áfløt og fle...
Bókin er um fuglin í Føroyum, Áslandi, Hetlandi, Orknoyggjum og Ytru Suðuroyggjunum (Hebridunum). Hon er handb...
Á fyrsta bindi av Føroya søgu, ið ber undirheitið Norðurlond og Føroyar, verður roynt at koma inn í søgu okkar...
Á øðrum bindi av Føroya søgu, sum ber undirheitið Skattland og len, er høvuðsdenturin lagdur á miðaldarsøguna;...
Á hesum bindi verður roynt at binda træðrirnar aftur til fyrsta og annað bind. Byrjað verður við einum broyttu...
Føroya Skúlabókagrunnur hevur við hesum verki givið út fyrstu fullfíggjaðu føroysku floruna í litum. Føroysk f...
Bókin viðger føroyskan gróður og plantuvøkstur. Fyrst verður stutt sagt frá um gróðurin, síðani verður plantug...
Bókarverkið Havið eftir Boga Hansen, havfrøðing, snýr seg um heimshøvini, men fyrst og fremst um tær føroysku ...
Heimsatlasið byrjar í Føroyum, fyrst við yvirlitskorti og síðan oyggj fyri oyggj, so út á grunnar og havleiðir...
Bókin er á høgum fakligum støði, og tilfarið er grundað á viðurkend granskingarúrslit, ið eru fingin til vega ...
Turið Sigurðardóttir, lektari á Fróðskaparsetri Føroya, skrivar um tjóðsangin í 100 ár. Tilfarið er einans tel...
Myndatalvan Grót og steinar í Føroyum er gjørd í samstarvi við Jarðfeingi. Við lýsandi myndum vísir hon tey va...


text:
Á føðideildini eru føðistovur, barsilsstovur og neonatalstova.
Deildin veitir ljósmøðratænastu, barsil, røkt og sjúkrarøkt, obstetrik og neonatal sum fakøki.
Tá tú hevur átt
Røktarstarvsfólkið vegleiðir m.a. um bróstageving, røkt og ansing av barninum við atliti til tætt samband millum tykkum og barnið, menning, reinføri og sjúkufyribyrging.
Les meira um røkt her, umframt faldaran Gott at vita eftir føðing.
Undirvísing
Hvørt kvøld kl. 20.30 verður filmur vístur í uppihaldsstovuni um bróstgevan. Prát og vegleiðing verður eftir tørvi.
Eftirføðingarvenjing hjá fysioterapeuti er mánadag - fríggjadag frá kl. 12.30 til 13.00.
Innleggingar- og útskrivingarsamrøða
Eitt starvsfólk hevur eina innleggingar- og útskrivingarsamrøðu við teg/tykkum.
Mett verður, í samráð við teg, nær tú og barnið væntandi kunnu fara heim.
Karmar
Føðideildin er staðsett á hædd 2 í A bygninginum, og umfatar 2 føðistovur og 1 familjustovu, har barnakonan er meðan hon hevur verkir og fyrstu tímarnar aftaná burðin.
Harumframt eru tvær 4-songsstovur og fýra 2-songsstovur, soleiðis, at pláss er fyri 12 mammum við børnum og 4 barnakonum.
Eisini er ein serútgjørd stova har røkt og viðgerð av ov tíðliga føddum børnum og av sjúkum nýføðingum fer fram (kallað neonatalstovan).
Somuleiðis er ein "skiftistova" har foreldur og starvsfólk kunnu skifta og annars røkta børnunum. Her fara eisini barnalæknakanningarnar fram.
Eisini er kanningarúm, har barnakonur verða kannaðar av lækna ella ljósmóður.
Les um ljósmøðraviðtalu og ultraljóðskanning í viðgongutíðini her.
Faldarar við kunning til barnakonuna og nýggju familjuna, umframt kunning um ov tíðliga føddir ella sjúkir nýføðingar, umframt tilboð um screening av nýføðingum finnast her.


text:
So eru vit triathletar eisini komnir upp á pláss á Rhodos, um enn tað var eitt sindur kaotiskt í nátt. Vóru ikki í íbúðunum fyrr enn kl 05:30 lokala tíð, av tí at trupulleikar vóru hjá teimum lokalu at finna fram. Men nú hava vit so sovið og etið, og so er tað so rímiliga gloymt 🙂
Her er steikjandi heitt ! Um tit fyristilla tykkum at ljósið er so bjart sum í einum solarium, og onkur so fønar tykkum um allan kroppin samstundis, við luft sum er tilsett onkrum undarligum kryddaríi, so er tað nøkulunda fornemilsið. Man lærir skjótt at ganga spakuliga, fyri ikki at fara at postsveitta.
Kona Evald hevði tosað við onkran lokalan í gjár, sum segði at hitin í síðstu viku (46 hitastig) var tað heitasta sum her hevði verið í 100 ár. So vita vit tað. Men veðurvánirnar eru tíbetur at varmin skal fara niður aftur á tær 30 áðrenn leikirnar. Á hesum svalliga kontórinum sum eg eri beint nú, eru 32 gradir við air conditioning.
Nei, alt er ikki heilt klárt enn, og heldur ikki perfekt. Jon Bjarnason berjist fyri at fáa sóltak yvir svimjararnar, og Høgni stúrir fyri at svimja 1500 metrar á bana 8, av tí at rákið í hylinum er so kraftigt at hann hevur trupulleikar við ikki at reka av bananum. Borðtennisspælararnir hava uppdagað at tey ikki hava fingið air conditioning í høllini sum ætlað, men varmablásarar i staðin (latið okkum vóna at teir kunnu vendast til at blása kulda, onkunsvegna).
Kranavatnið er lunkað her, av hitanum. Man skal koyra tað í køliskapið fyri at fáa
heitt [Bartal: kalt?] vatn. Vit keypa sjálvsagt yvirhøvur vatn á fløsku, og kóka kranavatnið til kaffi. Tad smakkar annars fínt.
Ná eg má renna. Vit fara yvir á hotellið hjá føringunum nú eftir súkklunum hjá triathletunum, og so skulu teir súkkla heim áðrenn tað verður myrkt. Vit hava leigað ein bil til at koyra runt við, so tað gongur fínt. Eg skrivi hetta frá kontorinum hjá tí sum útleigar okkum íbúðir, og vænti at kunna gera tað nógv næstu dagarnar; so tit frætta nokk meira seinni 🙂
Bartal, vinarliga rætta tú tekstin her til føroyskar stavir, um tú hevur tíð.
Við ítrottarkvøðu
Rókur


text:
Jens Hákun Leo
20.04.2017 - 16:15
Ítróttur > Ítróttur > Fótbóltur
Jürgen Klopp, managari hjá Liverpool, vísir nú aftur, at Liverpool skal hava nakran áhuga í at keypa enska landsliðsmálverjan Joe Hart, ið hevur sáttmála við Manchester City, men sum hetta síðsta árið hevur verið útleigaður til italska Torino í Seriu A.
Sambært The Guardian er hann væl nøgdur við sínar núverandi málverjar, Simon Mignolet og Loris Karius.
- Hann (Joe Hart, red) er ein framúr málverji, er málverji hjá tí enska landsliðnum, er á hægsta støði, men vit hava málverjar á hægsta støði. Hetta er ikki relevant fyri okkum beint nú og vónandi heldur ikki í framtíðini – ikki vegna Joe Hart, men av tí at vit hava tveir frálíkar málverjar, sigur Jürgen Klopp millum annað í hesum sambandi við The Guardian.
Liverpool managarin leggur harumframt upp til, at Liverpool, umframt teir longu nevndu málverjarnar, eisini hevur aðrar góðar málverjar og nevnir í hesum viðfangi Danny Ward, sum er útleigaður til Huddersfield, og Caoimhin Kelleher og Kamil Grabara, sum eru ungdómsmálverjar í felagnum.
Liverpool, sum í løtuni liggur á 3. plássi í Premier League, hevur mist 40 mál í 33 dystum. Chelsea á 1. plássinum hevur mist 27 mál í 32 dystum, Tottenham á 2. plássinum hevur mist 22 mál í 32 dystum, Manchester City á 4. plássinum hevur mist 35 mál í 32 dystum, meðan Manchester United á 5. plássinum hevur mist 24 mál í 31 dystum.


text:
- Tíðindi, mentan og ítróttur
Mangla 6 milliónir krónur
Tak niður
Landssjúkrahúsið koyrir á lægsta blussi. Allar skurðviðgerðir, sum kunnu bíða, eru útsettar til januar 2018, segði sjúkrahússtjórin í gjár, mikudagin 11. oktober.
Tað fara helst at mangla 6 milliónir krónur í, tá ið avtornar, sigur Sirið Stenberg, landsstýriskvinna í heilsumálum, sum fer á fund við Fíggjarmálaráðið mánadagin.
Tað skulu helst sparast undir ein millión, sigur Sirið Stenberg, sum vil hava hjálp frá Fígjarmálaráðnum at loysa trupulleikan.
Hoyr samrøðuna við landsstýriskvinnuna her
Sí eisini


text:
Vælkomin í Ljósið
Í Ljósinum ganga 22 børn.
Starvsfólkini inni hjá okkum eru Elsa, Alma, Nico og Anital.
Málsligur førleiki
ì marts og apríl hava vit fokus á:
Málsligum førleika
Soleiðis skilja vit tað:
Málið er ein týdningarmikil partur av okkara samskifti. Vit samskifta bæði verbalt og nonverbalt. Í málinum liggja orð, tónalag og kropsmál. Fyri at barnið skal skilja og læra, er tað av tydningi, at vit vaksnu eru týðulig yvirfyri børninum bæði í orðum og gerðum.
Málið er ein fortreyt fyri at barnið kann ferðast og virka í einum sosialum felagsskapið. Barnið brúkar málið til at seta orð á sínar kenslur, tankar og handlingar. Málið er eisini við til at skilja samanhang
Mars og Apríl 2018
Góðu tit :)
Her eru myndir av ymiskum vit gjørdu í gerandisdøgunum í Ljósinum í Mars og Apríl mánaða.
Myndir eru eisini úr 7 ára føðingardegnum hjá Saru í februarmánaða. Hon bjóðaði smyrjibreyðskonu og fruktfat :)
Vit gingu í rekkju øll somul úr samling aftaná søgulesnað, við hondunum á herðunum á hvørjum øðrum, inn á vesi at vaska okkum um hendurnar. Onkutíð ganga vit á tá, onkutíð vagga vit og onkutíð fara vit niður at húka og ganga vm.
Vit vóru fleiri góðar túrar í allarfagrasta kavaveðri yvuri í bønum, har vit skreiddu og rullaðu í kavanum og eisini bygdu vit kavamenn.
Vit málaðu fittar høsnarungar við fingramáling til páskirnar og plantaðu karse.
Vit hava bygt lego, spælt stóladans, spælt við ponyhestar, dukkur, verið til handils og málað á hugflognum.
Eisini vóru vit so heppin á okkara túri oman í Svartáfoss at leita eftir smálombum, sum vit vistu vóru har, at uppliva eina lembing har niðri. Hetta var ein fantastisk løta :)
Novembur 2017
Í novembur hava vit brent bál og etið úti í garðinum. Vit hava pyntað stovuna til jóla og gjørt jólapynt. Vit hava skreitt og spælt í kavanum.
Eisini kom Julius niður av loftinum. Hann trampaði hart og leikaði í, tá ið hann vaknaði og vildi niður. Hann loraði seg niður við einum bandi. Børnini hava verið so røsk at siga frá, eftir at Julius hevur verið eg vitjað tey.
Børnini hava sjálvi teknað gávupapírið, sum tey hava pakkað jólagávurnar inn í.
Birgar hevur havt føðingardag í novembur. Hann bjóðaði pitabreyð og poppcorn :)
Eisni hava foreldur og avarandi verið og gjørt jóladekoratión saman við børnunum.
Oktobur 2017
Í oktober hava nøkur okkara aftur havt sína bestu bamsu við. Tey lógu á madrassum og lurtaðu eftir søgu, spældu við og teknaðu bamsurnar.
Irena Louisa og Jóna hava hildið føðingardag í oktober, og tí bjóðað okkum millummála :)
Eisini hava vit spælt nógv úti á flognum og úti í regninum. Tað hava verið nógvir hyljar og góð runa at spæla við.
Dagin eftir felags foreldrafundin sótu vit við langa borði og ótu matpakka.
Í oktober eru vit eisini byrjaði uppá jólagávur til foreldrini, men tær myndirnar sleppa tit ikki at síggja enn. ;)
Septembur 2017
Í septembur hava vit hildið 5 ára føðingardag fyri Kristiani :)
Veðrið hevur verið avbera gott í septembur. Vit hava verið nógvar túrar í haganum, har vit hava gingið við berum bibbum. Vit hava merkt og upplivað náttúruna og spælt í henni.
Her í Sólareygað hava karmarnir eisini víst seg frá sínu bestu síðu, bæði úti og inni.
Hóast, til tíðir, svikaliga veðrið hava vit etið matpakkan úti. Bæði í bønum her í nærumhvørvinum og í garðinum. Í garðinum hava vit brent bál og sitið undir gula takinum ovast í garðinum, har vit hava etið matpakkan.
Onkran seinnapart hava vit valt váta veðrið frá og hava ístaðin verið inni. Vit hava gjørt forðabreyt og rokast í okkara stóru madrassu.
Tí einu vikuna í septembur høvdu vit ábyrgdina av hønunum. Tá vit hava hesa ábyrgd geva vit teimum at eta, práta við tær og ikki minst, sópa vit undan teimum og geva teimum nýtt vatn.
Annars halda vit áfram við motoriskum venjingum - bæði inni og úti. M.a hava vit, tá ið vit hava verið í fótabað, staðið uppi og tekna á speglini á wc´inum. Tá ið vit standa uppi í fótabaðinum, fáa bibburnar mest møguliga massagu, og vit sleppa at útrykkja okkum gjøgnum okkara tekning.
Eisini hava børnini havt sína bestu bamsu við. Tey hava tekna eina mynd av henni, sagt frá um hana, og børnini hava spælt sín á millum við sínar bamsur.
Septembur 2017
Í septembur hava vit hildið 5 ára føðingardag fyri Kristiani :)
Veðrið hevur verið avbera gott í septembur. Vit hava verið nógvar túrar í haganum, har vit hava gingið við berum bibbum. Vit hava merkt og upplivað náttúruna og spælt í henni.
Her í Sólareygað hava karmarnir eisini víst seg frá sínu bestu síðu, bæði úti og inni.
Hóast, til tíðir, svikaliga veðrið hava vit etið matpakkan úti. Bæði í bønum her í nærumhvørvinum og í garðinum. Í garðinum hava vit brent bál og sitið undir gula takinum ovast í garðinum, har vit hava etið matpakkan.
Onkran seinnapart hava vit valt váta veðrið frá og hava ístaðin verið inni. Vit hava gjørt forðabreyt og rokast í okkara stóru madrassu.
Tí einu vikuna í septembur høvdu vit ábyrgdina av hønunum. Tá vit hava hesa ábyrgd geva vit teimum at eta, práta við tær og ikki minst, sópa vit undan teimum og geva teimum nýtt vatn.
Annars halda vit áfram við motoriskum venjingum - bæði inni og úti. M.a hava vit, tá ið vit hava verið í fótabað, staðið uppi og tekna á speglini á wc´inum. Tá ið vit standa uppi í fótabaðinum, fáa bibburnar mest møguliga massagu, og vit sleppa at útrykkja okkum gjøgnum okkara tekning.
Eisini hava børnini havt sína bestu bamsu við. Tey hava tekna eina mynd av henni, sagt frá um hana, og børnini hava spælt sín á millum við sínar bamsur.
Juni 2017
Í juni hava dreingirnir verið dreingja-túr. Hetta var síðsti liður í motorisku venjingunum, sum teir hava gjørt í vár. Á túrinum grillaðu og spældu teir í bønum.
Genturnar hava eisini savna klistir-merkir. Tær hava gjørt motoriskar venjingar úti. Tær fara gentu-túr í nærmastu framtíð.
William, Ísak og Freya hava hildi føðingardag í barnagarðinum. Cecilia hevur bjóða Pisunum heim til sín (sí myndir undir "pisunum").
Eisini hava vit verið túr uppi í haganum, havt summarfest og spælt nógv úti í garðinum.
Mai 2017
Í mai hava vit spælt nógv úti í garðinum.
Vit hava pyntað og gjørt klárt til summarfestina, sum verður her í Sólareygað 16. juni.
Eisini hava vit etið matpakka úti í garðinum í tí góða veðrinum.
Vit hava verið í føðingardag heima hjá Gyðu.
Vit hava klipt og límað papír blómir.
Eisini hava vit verið fleiri túrar. Bæði her í grannalagnum og í viðarlundini Undir Kerjum.
Starvsnæmingurin hjá okkum, Elin, hevði sín síðsta arbeiðsdag og bjóðaði okkum vatnmelón.
Vit hava lært okkum at smyrja smør uppá bollan.
Ein dagin kom ein ketta at vitja okkum. Tað var ringt at halda fingrarnar vekk frá henni, tí hon var so spøk og fitt.
So hava Alda og Mikkjal eisini havt føðingardag, vit fingu pilsubreyð.


text:
Flogbóltur: Beinleiðis stroyming Dráttur – Fleyr
ítróttur09-01-2017 - 18:36 - Jóanis Nielsen
Oddaliðið í kvinnudeildini Dráttur tekur í kvøld ímóti Fleyr í Høllini á Giljanesi kl. 19,30.
Bæði liðini stíddist seinasta ár um FM-heitið, og tá var tað Havnaliðið, sum vann FM, eftir eitt avgerandi gull-sett í Høllini á Hálsi í Havn.
Men í ár er tað Dráttur, sum liggur á 1. plássi í landskappingini við 18 stigum fyri 6 dystir – tvs. at tær hava vunnið allar dystirnar higartil 3-0 ella 3-1.
Mótstøðuliðið í kvøld Fleyr hevur ikki havt tað bestu byrjanina, og liggur á einum 5. plássi við 8 stigum, so hjá teimum er umráðandi at vinna dystin í kvøld 3-0 ella 3-1, so tær kunnu koma ájavn við Mjølnir á 4. plássi.
Liðini møttust í desember í steypakappingini, og tá vann Fleyr sannførandi 3-0 við settmununum 25-17, 25-14 og 25-22.
Kringvarp Føroya stroymar dystin í kvøld beinleiðis kl. 19,30 á hesum linki:
https://www.youtube.com/watch?v=yQr5g7LVeH8


text:
Ruskinnsavnari til IRF
IRF søkir við hesum eftir ruskinnsavnara at byrja skjótast til ber.
Um starvið
Talan er um fulltíðarstarv í bilinum Royðuber, sum m.a. fevnir um innsavnan av húsarhaldsposum og virkisposum v.m. í meginøkinum.
Hevur tú stóra koyrikortið, kanst arbeiða sjálvstøðugt, ert røkin, álítandi og jaligur, ert tú møguliga tann, vit søkja.
Tann, ið settur verður í starv, kann eisini rokna við øðrum uppgávum hjá IRF.
Løn
Starvið er lønt sambært avtalu millum Føroya Arbeiðarafelag og Kommunala Arbeiðsgevarafelagið.
Nærri kunning
Nærri fæst at vita um starvið við at ringja til IRF, tel 414216, og spyrja eftir Jógvan Júst Olsen.
Freist
Skrivlig umsókn skal vera okkum í hendi í seinasta lagi hósdagin 15. februar 2018.
IRF
Víkarvegur 107
520 Leirvík
irf@irf.fo


text:
21. Feb 2018
NÝGGJ FRÁGREIÐING: BREXIT FÆR AVLEIÐINGAR FYRI FØROYSKA FISKIVINNU
Tá Bretland tekur seg úr ES, mugu Føroyingar gera nýggja fiskiavtalu við Bretar. Vit fiska nógv í bretskum sjógvi og útflyta nógv til Bretlands. Avtalan hevur tí stóran týdning fyri okkum - størri enn fyri Bretland. Les meira um hetta, Brexit samráðingar við ES og um strandarlandið Stórabretland í nýggju frágreiðing okkara "Brexit: Avleiðingar fyri føroyska fiskivinnu".
25. Jan 2018
Føroyingar hava bíðað nóg leingi eftir, at tað fer at bera til at brúka MobilePay í Føroyum. Sjúrður Skaale vil tí hava donsku stjórnina at leggja trýst á fíggjarliga geiran.
22. Jan 2018
Danska stjórnin vil ikki geva føroyingum vissu fyri, at ein nýggjur eigari av Danske Spil fer at víðariføra avtaluna um at gjalda veddingarpengar til føroyskt ítróttar- og frítíðarlív. – Tí er enn meira avgerandi at fáa at vita, um stjórnin ætlar sær at seta eitt søluskelti á Danske Spil, sigur Sjúrður Skaale.
19. Jan 2018
Sum tónin er, kann nationalisman í bæði Grønlandi og Danmark kann blussa upp.
(Farnu tíðina hava fleiri og fleiri røddir í Danmark talað fyri, at orsakað av stóru sosialu og búskaparligu trupulleikunum í Grønlandi, skulu danskir myndugleikar taka grønlendskar av ræði. Í dag var so orðaskifti um støðuna í Grønlandi, har hetta var ein afturvendandi spurningur. Eg helt røðu við støði í hesum tekstinum).


text:
TIL- OG FRÁMELDING
Grein 1.
Tilmeldan av bátum skal fara fram skrivliga til Róðrarsambandið í seinasta lagi 14 dagar áðrenn fyrstu FM-stevnu.
Um bátur ikki meldar til fyrstu FM-stevnu, skal báturin vera tilmeldaður 5 dagar áðrenn ta fyrstkomandi stevnuna, báturin ætlar at luttaka á. Hetta er galdandi fyri bæði nýggjar og gamlar bátar.
Tað skal bert tilmeldast ta einu ferðina, so verður báturin tilmeldaður restin av stevnunum av Róðrarsambandinum.
Grein 2.
Fyri at kunna luttaka í ólavsøkuróðrinum, skal bátur hava luttikið í minst tveimum av undanfarnu seks FM-róðrum. Tó kunnu gestaluttakarar luttaka í ólavsøkuróðrinum, um pláss er, men vera hildnir uttan fyri stigabýtið.
Grein 3.
Við fráboðan um luttøku skulu bátastødd og navn verða uppgivin. Eisini skal sigast frá, hvør ið bátsforðmaður verður á bátinum.
Einki felag kann tilmelda bátar við sama navni ella sama høvuðsnavni, so sum Gamlibátur og Nýggibátur.
Tá tilmeldingarfreistin er úti, skal RSF skipa fyri lutakasti til startnummarrøðina á fyrstu FM-stevnu. Tað verður álagt RSF at upplýsa dómarum, hjálparmonnum teirra og stevnufyrireikarum um startnummarrøðina – vanliga hósdag.
Grein 4.
Samstundis, sum bátarnir verða tilmeldaðir, skal eisini tilmeldingargjaldið verða goldið.
Tilmeldingargjaldið er kr. 100,00 fyri árið, fyri hvørja manning, og skal verða flutt um peningastovn í seinasta lagi 14 dagar áðrenn fyrstu FM-stevnu. Eins gjald er fyri allar bátastøddir. Verður hesin peningur ikki goldin, sleppur báturin ikki at luttaka.
Grein 5.
Í seinasta lagi 5 dagar áðrenn fyrstu stevnu (vanliga mánakvøld), skal hvørt felag senda inn gildugan luttøkuseðil til Róðrarsambandið. Hesin luttøkuseðil er galdandi fyri allar stevnurnar.
Kemur nýggjur rógvari á onkran bát í kappingarárinum, skal hesin rógvarin tilmeldast skrivliga til Róðrarsambandi í seinasta lagið dagin fyri róð verður. Bátur, sum ikki hevur latið gildugan luttøkuseðil frá sær, sleppur ikki at rógva.
Grein 6.
Rógvari, sum byrjar at venja við einum felag, kann ikki fara at rógva fyri annað felag eftur 25. apríl í sama ári, uttan so at fyrra felagið gevur loyvi til tess.
Loyvið skal vera skrivligt, og avrit skal sendast til RSF. Ivamál kunnu leggjast RSF til avgerðar.
Tó kunnu rógvarar 18 ár ella eldri, sum rógva við FM fyri vaksin, stýra øðrum bátum í FM í barnaróðri, og somuleiðis fyri bátum í øðrum feløgum í FM í barnaróðri.
Grein 7[1]
Tað er loyvt at luttaka í mesta lagi tveimum róðrum á somu stevnu – at rógva einum og stýra einum øðrum, ella at stýra tveimum róðrum. Hetta skal tó ikki seinka um avviklingina av nøkrum róðri, so ikki er loyvt at luttaka í tveimum fylgjandi róðrum. Loyvt er ikki at luttaka hjá tveimum ymisku róðrarfeløgum, uttan tá barnaróður er annar.
Stk. 2
Um so er, at rógvari ella róðursmaður gerst sjúkur ella skaddur ella í heilt serligum førum ikki kann luttaka, kann manning taka rógvara ella róðursmann at luttaka í øðrum ella triðja róðri sama dag. Hetta skal altíð fráboðast skrivliga og góðtakast av RSF. Um ivamál eru, kann læknaváttan verða kravd av Róðrarsambandinum.
Henda støða skal í fyrstalagi verða íkomin dagin áðrenn stevnuna. Umsókn skal sendast til RSF ella latast inn skrivliga til RSF umboðið í málbilinum á stevnuni við læknaváttan, um neyðugt.
Grein 8
Um tilmeldaður bátur ikki ætlar sær á onkra av nevndu stevnum, skal hetta verða fráboðað Róðrarsambandinum skrivliga í seinasta lagi 5 dagar áðrenn rógvast skal (vanliga mánadag).
Grein 9
Um bátur ikki lýkur tær fyrisettu frámeldingartreytirnar uttan gilduga orsøk, so sum sjúku ella annað óhapp manningini viðvíkjandi, verður báturin útihýstur frá komandi stevnu.
Um frámeldingarfreistin verður brotin tvær ferðir í sama kappingarári av sama báti, verður báturin útihýstur frá kappingini restina av árinum.
Brot á frámeldingartreytirnar til ólavsøkukappróðurin verður sektað við bót kr. 300,- og kann bátur ikki luttaka aftur, fyrr enn hesin peningur er goldin.
[1] Broytt á aðalfundi í 2017


text:
02. Apr 2018
Málini frá 2-1 sigrinum á Skála.
31. Mar 2018
Tað var líka við at skálamenn “stjólu” tað eina stigið við aftur av Svangaskarði, men í yvirtíðini eydnaðist tað B68 at skora sigursmálið.
30. Mar 2018
Tað verður langur leygardagur á Svangaskarði, har fleiri av liðunum hjá B68 skulu í dyst.
30. Mar 2018
Leygardagin er 4. umfar á skránni í 1. Deild, tá teir næstbestu hjá Skála koma á vitjan.
27. Mar 2018
19 ára gamla Birita Nielsen, sum eisini er liðskipari hjá B68, er úttikin til A landsliðið hjá kvinnum, sum 10. apríl, skal leika HM undankappingar dyst ímóti Íslandi á Tórsvølli.
26. Mar 2018
Sí málini, og samrøðuna við Bill áðrenn dystin her.
25. Mar 2018
B68 vann sín fyrsta dyst, har leikt var á Skála.
24. Mar 2018
B68 er aftur á rætta sporinum eftir at B68 vann ein tepran 2-1 sigur á B71.


text:
Saturday, May 31, 2014
Ljósbóltar
Sum
ravna reiður
í einum líkbili
detti eg millum dagarnar
ið eins væl
kundu verið dreymar
ella b-filmar
við minimalistiskum dialogi
MEN
sæddur
við heilt serligum
vibratiónsfangandi
O brillum O
var eg ein ljósbóltur
*(glógvandi)*
sum sveimaði runt
og kitlaði
aðrar ljósbóltar
(ósekar og vakrar)
Mynd: Svend-Allan Sørensen
Yrking: Trygvi Danielsen, s.23 í The Absent Silver King
(KP)
Posted by Listin at 8:02 AM
Friday, May 30, 2014
Mentanarnátt í Havn
Nú nærkast til mentanarnátt, sum í grundini er ein dagur og eitt kvøld í Havn, sum eru vígd list og mentan. Júst um eina viku verður mentanarnátt og meðan vit bíða og senda onkran vónartanka til veðurgudarnar, kunna vit kaga í skránna, sum visit tórshavn hevur lagt út. Eg havi skeitt í skránna og sæð fleiri framsýningar, sum síggja áhugaverdar út. Í Norðurlandahúsinum letur upp ein framsýning við framúrskarandi glaslist, í Listasavninum letur Várframsýningin upp, Í Steinprenti letur framsýning upp og í Tryggingini á Kongabrúnni verður framsýningin Feskt 2014 at síggja. Meira um alt hetta seinni.
Posted by Listin at 10:11 AM
Thursday, May 29, 2014
Bókaútgáva í Steinprenti
Í gjár var móttøka í Steinprenti fyri bókunum hjá Claus Carstensen og Søren Ulrik Thomsen; Lille Dæmonologi og Dét, hvorom man hverken kan tale eller tie. Fitt av fólki var og tey tóku væl ímóti bæði bókum, røðum og upplestrinum hjá yrkjaranum, sí bloggin hjá Birgiri Kruse:
(KP)
Posted by Listin at 11:10 AM
Wednesday, May 28, 2014
Væleydnað tiltak við Søren Ulrik Thomsen í Býarbókasavninum
Í gjárkvøldið las Søren Ulrik Thomsen upp úr yrkingarsavninum Rystet spejl (í stóru samlaðu Thomsen útgávuni frá Gyldendal), og aftaná var samrøða millum hann og Kim Simonsen, sum var so væl fyrireikað og um somu tíð so mikið undirhaldandi og djúphugsin, at hon var ein fragd at uppliva. Søren Ulrik Thomsen vitjar saman við Claus Carstensen í løtuni í Føroyum í sambandi við, at bøkurnar, sum teir hava gjørt saman, verða lagdar fram í Steinprenti í dag frá klokkan fýra til seks.
Posted by Listin at 7:29 AM
Queen Sonja Nordic Art Award
Á heimasíðuni hjá norska kongshúsinum stendur:
I dag kunne H.M. Dronningen dele ut the Queen Sonja Nordic Art Award til den danske mulitikunstneren Svend-Allan Sørensen. Dronning Sonja annonserte også at prisen heretter vil være en internasjonal utmerkelse – så langt man vet den største i sitt slag.
27.05.2014
The Queen Sonja Nordic Art Award ble delt ut for andre gang under en seremoni i Oslo rådhus i ettermiddag. Kunststipendet ble tildelt den danske multikunstneren Svend-Allan Sørensen.
Svend-Allan Sørensen er en særegen stemme i samtidskunsten. Han arbeider innen flere genre, som billedkunst, installasjon, fotografi og video – men først og fremst med ulike former for grafikk. Ofte bringer han dyrene - og da særlig fugler - inn i kunsten og utforsker tematisk forholdet mellom natur og kultur. Ord finner også plass i mange av verkene hans.
Stipendet. Etter at prosjektleder Sune Nordgren hadde lest juryens begrunnelse, delte Dronning Sonja selv ut prisen til Sørensen. Den består av et stipend på 400 000 kroner og en ukes studieopphold ved Atelje Larsen i Helsingborg i Sverige.
En internasjonal utmerkelse
Siden etableringen av Kunststipendet i 2011 har dette vært en nordisk utmerkelse. I ettermiddag kunne Dronningen annonsere at prisen nå blir internasjonal: I dag har jeg gleden av å presentere en stor nyhet for dere, sa Dronningen: Nå tar vi kunstnerprisen et stort steg videre. Stiftelsens styre har besluttet at prisen skal bli internasjonal! For neste prisutdeling vil vi søke over hele verden etter de beste kandidatene – og da vil vi, etter det jeg har kunnskap om, bli verdens største pris innen grafisk kunst. Med dette endrer prisen navn til the Queen Sonja Print Award - og både ny grafisk profil og en ny nettside ledsager endringen.
Siden etableringen av Kunststipendet i 2011 har dette vært en nordisk utmerkelse. I ettermiddag kunne Dronningen annonsere at prisen nå blir internasjonal: I dag har jeg gleden av å presentere en stor nyhet for dere, sa Dronningen: Nå tar vi kunstnerprisen et stort steg videre. Stiftelsens styre har besluttet at prisen skal bli internasjonal! For neste prisutdeling vil vi søke over hele verden etter de beste kandidatene – og da vil vi, etter det jeg har kunnskap om, bli verdens største pris innen grafisk kunst. Med dette endrer prisen navn til the Queen Sonja Print Award - og både ny grafisk profil og en ny nettside ledsager endringen.
Prisverdig
Fra fredag 30. mai kan alle se verk av kunstnerne som var nominert til årets stipend. De presenteres samlet i utstillingen "Prisverdig" hos Norske Grafikere:
Annu Vertanen, Finland
Valgerdur Hauksdottir, Island
Minako Masui, Sverige
Ane Mette Hoel, Norge
Tuula Lehtinen, Finland
Elina Sipilä Finland
Cathrine Dahl, Norge
Ørjan Aas, Norge
Daniel Milan, Danmark og
Mikael Kihlman, Sverige
Kunstnerne ble nominert til prisen av Nasjonalmuseene i de fem nordiske landene og av de nordiske grafikkorganisasjonene.
I tillegg deltar Tiina Kivinen, som mottok Kunstststipendet i 2012, på utstillingen.
http://www.kongehuset.no/nyhet.html?tid=121252&sek=26939
(KP)
Fra fredag 30. mai kan alle se verk av kunstnerne som var nominert til årets stipend. De presenteres samlet i utstillingen "Prisverdig" hos Norske Grafikere:
Annu Vertanen, Finland
Valgerdur Hauksdottir, Island
Minako Masui, Sverige
Ane Mette Hoel, Norge
Tuula Lehtinen, Finland
Elina Sipilä Finland
Cathrine Dahl, Norge
Ørjan Aas, Norge
Daniel Milan, Danmark og
Mikael Kihlman, Sverige
Kunstnerne ble nominert til prisen av Nasjonalmuseene i de fem nordiske landene og av de nordiske grafikkorganisasjonene.
I tillegg deltar Tiina Kivinen, som mottok Kunstststipendet i 2012, på utstillingen.
http://www.kongehuset.no/nyhet.html?tid=121252&sek=26939
(KP)
Posted by Listin at 7:00 AM
Tuesday, May 27, 2014
Til lukku Svend-Allan!
Svend-Allan Sørensen har fået
H.M. Dronning Sonjas Kunstnerstipend
Tær tríggjar monumentalu portrettmyndirnar hjá Svend-Allan Sørensen staðfesta hansara áhuga og alsk til tað skrivaða orðið. Tær mynda tríggjar týdningarmiklar skrivandi menn; Turgenev, Boganis og Thoreau, sum allir vóru hugtiknir av at liva eftir náttúrunnar treytum við djóraveiði og einføldum livihátti. Steinprent og Føroyar hava fingið ómetaliga stóran týdning fyri Svend-Allan Sørensen, sum sjálvur ger skilnað millum tíðina áðrenn Steinprent og aftaná. Hann kennir seg heima í ráu føroysku náttúruni og á verkstaðnum spríkja verk frá hansara hond, sum eru til stóran lblástur - ikki minst hjá føroyskum listafólkum og áskoðarum, sum í teimum síggja nakað øðrvísi. Svend-Allan Sørensen er nevniliga konseptlistamaður, ið arbeiðir við hugskotum og samansetingum, sum ikki sjáldan involvera orð. Í einum træprenti stendur til dømis við stórum, skornum, skeivum bókstavum "Ca caw motherfuckers". Útbrotið er eyðkent fyri tann coola og stuttliga stílin hjá listamanninum, sum ofta sameinir skálkabrosið við djúpum og inniligum álvara og ikki sjálvdan tykist sjónarmiðið vera hjá fuglunum. - "Tú gongur ikki einsamallur" stendur á einum steinprenti, sum ímyndar tað ovasta av einum lyktapela við nøkrum fuglum. Setningurin er neutralt staðfestandi við bæði uggandi og ørkymlandi assosiatiónum. At myrkrið er myrkt er ein sannroynd, sum tykist nokk so sjálvsøgd; listamaðurin arbeiðir við tautologium og endurtøkum á ein hátt, sum minnir um mátan, sum modernistiskir yrkjarar arbeiða - men í staðin fyri at konkretisera og taka samanum, lata hesar staðfestingar upp fyri hugflognum. Millum orð og mynd kykna ymsir týdningar av myrka myrkrinum, einum setningi, sum í sær sjálvum skapar bjartasta ljós í myrka myndaflatanum. Vit ynskja listamanninum og Steinprenti hjartaliga til lukku við virðislønini.
Svend-Allan Sørensen har fået H.M. Dronning Sonjas Kunstnerstipend, som er en af Nordens store kunstnerpriser (400.000,- norske kroner). Billederne her på bloggen stammer fra fra den aktuelle udstilling Billedord Ordbilled på Nordatlantens Brygge med tryk fra Færøernes Grafiske Værksted, hvor Svend-Allan Sørensen har arbejdet ad flere omgange. Jan Andersson litograf vurderer, at Svend-Allan har lavet omkring 80 tryk i Steinprent, som værkstedet hedder på færøsk. Svend-Allan Sørensens tre monumentale portrætter på udstillingen Billedord Ordbilled - de er gengivet øverst - bekræfter hans store interesse og hengivenhed i forhold til det skrevne ord. Billederne forestiller tre kendte forfattere, Turgenev, Boganis og Thoreau, som alle dyrkede natur, jagt og i det hele taget livet efter naturens betingelser. Steinprent og Færøerne har fået umådelig stor betydning for Svend-Allan Sørensen, hvis værker har stor betydning som inspirationskilde i det færøske kunstmiljø. Han siger selv, at det første ophold i Steinprent for ham danner en streg i sandet, der ganske klart markerer tiden før og efter i hans værk. Det er svært at karakterisere dette forhold indgående i en begrænset tekst, men det er på den anden side vigtigt at anerkende, at der er tale om et særligt tilhørsforhold, der både handler om grafik og en gensidig forståelse og udvikling af kunstneriske idéer, men som helt sikkert også er påvirket af personlige relationer og en oprigtig følelse af fællesskab mellem den jagt-entusiastiske kunstner og mennesker i det færøske samfund, ikke mindst dets primitive eller autentiske og oprindelige facetter. "Ca caw motherfuckers" står med store skæve bogstaver på et billede.
- Udbruddet er typisk for kunstnerens på en gang cool og morsomme billedsprog, men ofte ses morskaben parret med en dyb og inderlig alvor. "Tú gongur ikki einsamallur" står der eksempelvis skrevet ned over et litografi, der afbilder det øverste af en lygtepæl, hvorpå der står nogle fugle. Sætningen stammer oprindelig fra Rodgers og Hammersteins sang "You´ll never walk alone", som de fleste Liverpool fans vil være bekendt med, en sætning, der jo forekommer på én gang fortrøstningfuld og beklemmende. At mørket er mørkt er en erfaring, som de fleste har gjort sig, men selvfølgeligheden "Myrkrið er myrkt" lyder som en sætning fra et af Tóroddur Poulsens digte. Både Poulsen og Sørensen arbejder således med tautologier og gentagelser, der i stedet for at konkretisere og definere åbner op for diffuse men righoldige fantasier og associationsmuligheder. Mellem ord og billede opstår forskellige betydninger af det mørke mørke, en sætning, der helt håndgribeligt skaber lys i den mørke billedflade. Dronning Sonjas nordiske kunstpris er forholdsvis ny, den bliver doneret hvert andet år til kunstnere, der fortrinsvis arbejder med papir - sidst i 2012, da den finske billedkunstner, Tiina Kivinen fik den. I år var de nominerede: Cathrine Dahl, Ørjan Aas, Daniel Milan, Mikael Kihlman, Annu Vertanen, Valgerdur Hauksdóttir, Minako Masui, Ane Mette Hol, Hugleikur Dagsson, Tuula Lehtinen, Vappu Johansson, Elina Sipilä, Adam Saks og altså Svend-Allan Sørensen. Vi ønsker Svend-Allan Sørensen hjertelig tillykke med den store pris.
(KP)
Posted by Listin at 5:59 PM
Labels: KP
Søren Ulrik Thomsen á Býarbókasavninum
Søren Ulrik Thomsen, f. 1956, er ein av best umtóktu donsku yrkjarum og høvundum. Hann hevur skrivað yrkingar og essays, síðan hann debuteraði í 1981 við yrkingasavninum City Slang. Síðani eru komin seks onnur yrkingasøvn. Seinasta yrkingasavnið Rystet spejl gjørdist metsølubók í Danmark í 2011. Søren Ulrik Thomsen er limur í Det danske Akademi og fær Statens Kunstfonds livsvarige ydelse. Í ár er bókin Samlede Thomsen komin út, og eisini eru komnar út tvær skreytútgávur, sum Steinprent gevur út saman við listamanninum Claus Carstensen, har Søren Ulrik Thomsen hevur skrivað essays. Í kvøld, týskvøldið 27. mai kl 19.30 fer Søren Ulrik at lesa upp og tosa við Kim Simonsen um skaldskap sín.
Posted by Listin at 12:44 PM
Monday, May 26, 2014
25 ára jubileumsframsýning - tey ungu sýna fram
Føroyska Listafelagið í Keypmannahavn hevur 25 ára jubileum og feirar tað við eini framsýning, sum læt upp í gjár, sunnudagin við verkum hjá fýra ungfólkum; Ludvík á Brekku, Jórunn Reginsdóttir, Rólant Lenvig Av Reyni og Allan Korsager Davidsen:Vit hava fingið nakrar myndir sendandi frá einari væl eydnaðari fernisering, tað sær út sum, at Føroyska Listafelagið í Keypmannahavn er alive and kicking nú tað fyllir fjórðings øld. Tað er gleðiligt í heilum at hoyra um øll tiltøkini, sum verða fyriskipað við føroyskari list í danska høvuðsstaðnum, hetta boðar frá evnum og áhuga. Her eru nakrar fotomyndir frá tiltakinum:
(KP)
Posted by Listin at 7:41 AM
Sunday, May 25, 2014
Okkurt at gleða seg til
Summarframsýningin í Norðurlandahúsinum letur upp mentanarnáttina 6. Juni og er opin til sunnudagin 24. August.
Sandur, soda og kálk. Og burtur úr sandi, soda og kálki: siliciumoxid, aluminiumoxid, magnesiumoxid, calciumoxid, natriumoxid og kaliumoxid. Ólívrunnin súrevni, sum verða hitað, smeltað, sindrað, reinskað, javnað, kølnað, storknað og verða til glas.
Glas. Hetta torgreidda, skapleysa tilfar, sum hevur verið evnað til í meiri enn 5000 ár og sum við sínum evnafrøðiligu samanseting, síni søgu, sínum hitamekanisku, mekanisku og ljósfrøðiligu eginleikum, við mátanum ljósið næstan ótarnað fer í gjøgnum tað, við síni styrki og skroypileika, við sínum einsýnda vakurleika og við sínum óendaligu nógvu brúksmøguleikunum, hevur fingið sítt eyðsýnda pláss í listini.
Á summarframsýningini 2014 er glas sum tilfar í listini í miðdeplinum. Framsýningin gevur okkum høvi at uppliva møguleikarnar sum liggja í glasinum, tá tað hevur verið í hondunum á Tróndi Patursson (FO), Brynhildur Thorgeirsdóttir (IS), Pipaluk Lake (DK), Kristiina Uslar (EE), Outi Turpeinen (FI), Onnu Viktoriu Norberg (SE) og Brandi Patursson (FO). Sjey listafólk úr Norðurlondum og Baltalondum, sum hava glasið til felags. Sjey listafólk sum arbeiða við og móti teimum eginleikum, sum glasið hevur, og sum brúka hetta einastandani tilfar á hvør sín hátt.
Myndlist er næstan altíð tilfar. Hóast støðan hjá listaverkinum sum objekt ofta eggjar til atfinningarsamt kjak, so er visuella listin vanliga gjørd úr einum ella fleiri sløgum av tilfari. Listafólkið roynir onkursvegna at draga gagn burtur úr teimum eginleikum, sum tilfarið hevur, at granska í møguleikunum, í náttúrliga feinginum og í samspælinum millum tilfar og umhvørvi. Eisini í óevnisligu listini – talgildari list, performance og ymiskum sløgum av konseptlist – er aloftast okkurt slag av tilfari uppí, um ikki annað, so sum dokumentasjón av tilfarinum. Kanska er listaverkið reinur gerningur, men dokumentasjónin er eitt objekt, onkuntíð enntá ein vøra.
Men samstundis er listaverkið ongantíð bara tilfar. Sjálvt í teimum verkum, har dentur verður lagdur á tilfarið, har við vilja verður víst á bygnaðin og skapið í tilfarinum, sum verður brúkt, heldur enn roynt verður at krógva tað. Sjálvt í verkum, har listin í fyrsta lagi verður allýst sum tilfar, eru óevnisligir lutir: Tað stokkuta og skiftandi í listini, upplivingarsjónarhornið, samskiftið, orkan. Grundgevast kann fyri, at list altíð er óevnislig, tí visuella listin er eitt mál, eitt ósjónligt, óevnisligt mál, ella, at list hevur í sær óevnisligar lutir, tá týdningurin av tilfarinum hvørvur, og týdningurin verður lagdur í verksins sosialu, mentanligu og búskaparligu sjónarhorn. Tilfarið hvørvur ikki, men missur sín týdning, kámast. Tað transsenderar, upploysist ella sublimerast, og listaverkið tykist vera meiri standur enn tilfar.
Tað evnisliga er altíð knýtt at tí óevnisliga. Tey eru knýtt saman við óendaliga nógvum træðrum. Tey eru knýtt saman, tá ein djypri kærleiki til tingsliga heimin gerst til andatrúgv, eitt hugskot um at alt tilfar hevur sín egna vilja ella eitt ynski um, at listin gevur deyða tilfarinum sál. Tey eru eisini knýtt saman á umvendan hátt, har talan er um eina fatan, at veruleikin bert finst í fysiska heiminum, og at allir tankar, allar kenslur og gerðir eru knýttar at evisligum tilfari og tilfarið tískil eisinur hevur tað óskilborna í sær. Og tey eru knýtt saman í glasinum.
Í glasinum møtist tað evnisliga og óevnisliga. Eins og í allari aðrari list, men øðrvísi. Kanska er tað gjøgnumskygnið í tilfarinum, tað undursama at tað er næstan ósjónligt, og at sjónlig list verður gjørd úr nøkrum, sum eygað ikki sær týðiliga. Tað antimateriella. Kanska er tað strukturella funksjónin - kanska teir eyðsýndu byggilistarligu møguleikar sum tilfarið hevur í sær sjálvum. Tað supermateriella. Triðja hugtakið er tað hypermateriella, har alt tilfar - sjónligt ella ósjónligt – gerst eitt tyssi av møguleikum fyri kunning, orku og samvirkan. Tilfarið er ikki einans tilfar. Glasið er ikki einans glas.
Glasið er torgreitt. Tað er bæði ítøkiligt og evnisligt og óítøkiligt og skapleyst. Tað er bæði tað stokkuta og tað varandi, tað óstøðuga og tað óbridgliga, tað heila og tað hjómaða. Tilfarið bendir tankarnar inn á átrúnaðarliga list, á dýrdina, á tað andaliga og loyndarfulla, men eisini á hin nýmótans glasveggin, tað reina, ráa, kalda og ítøkiliga. Á tremur við andsøgnum. Glasið skapar støðugt andsøgnir, sum kortini ikki eru andsøgnir, tí tað evnisliga og óevnisliga eru ikki andsøgnir, men partar av spenninum í eini samansettari heild. Har er einki ”antin-ella” í samansettu heildini, bara ”bæði-og”. Tískil umboðar tað óevnisliga ikki tómleika ella einkisleika. Tað óevnisliga er til staðar, á tremur við møguleikum, næstan evnisligt. Tað óevnisliga er eitt nýtt slag av evni ella tilfari, segði Jean-Francois Lyotard. Tilfar, sum ikki neyðturviliga er evnistilfar, men okkurt flótandi, sum eingin kann siga hvat er. Støðufesti í objektinum er ikki endaligt, tí objektið er óstøðugt, broytist altíð, og er óendaliga torgreitt.
Sandur, soda og kálk hitast, smeltast, sindrast, reinskast, javnast, kølast, storkna og verða til torgreidda skapleysa tilfarið glas. Síðani verður glasið virkað á alskyns hættir fyri at gerast til list. Arbeitt verður við tí og móti tí. Tað materialiserast, dematierialiserast og endurmaterialiserast. Upploysist, storknar og upploysist aftur. Tað veksur framaftur í umhvørvinum, millum áskoðararnar, í sambandinum við annað tilfar og við onnur listaverk. Nýggir møguleikar stinga seg upp, nýggir týdningar. Men tað er ikki bert fortíðin, upprunin úr sandi, sodu og kálki og nútíðar nýtsla í listini, og tess ævigu broytingar, sum er hugtakandi við glasi, eisini tað skirvisliga við glasinum hevur eina hugtakandi megi. Óvissa framtíðin hjá listaverkinum, ímyndin av knústum glasi, tilfarið, sum hvørja løtu kann hvørva sum tilfar, er ein íbygdur partur av glasinum. Saman við tí evnisliga og tí óevnisliga, tí antimatieriella, tí supermateriella, tí hypermateriella og eini ørgrynnu av andsøgnum, sum ikki eru andsøgnir, eru fortíðin, nútíðin og framtíðin allar í glasinum og kunnu ikki skiljast frá tí.
Ástøðingar, sum Michael Fried og Theodore Adorno hava lýst tað tingsliga í listaverkinum, tess materialitet, sum nakað, ið ikki noktar seg, men eisini sum nakað, sum listaverkið má stríðast ímóti. Fyri at vera list, má listin venda sær móti tí tingsliga hjá sær sjálvari. Listin skal arbeiða ímóti og virka móti sær sjálvari, dematerialisera seg sjálva. Tað er ikki nakað serligt fyri verk gjørd úr glasi, at tað evnisliga leitar saman við tí óevnisliga, men í glasium er tað nærri okkum.
Á summarframsýningin 2014 er tilfarið – glasið – grundarlagið undir estetisku upplivingini, men ein partur liggur í dematerialiseringini í tilfarinum, alt tað sum ikki kann forklárast við evnafrøði ella øðrum vísundagreinum, óevnisligu eginleikunum í tilfarinum, og hópurin av margtýdningum sum eru har, verða skaptir og endurskaptir í samansettu heildini í listaverkinum.
Takk fyri Tróndur Patursson, Brynhildur Thorgeirsdóttir, Pipaluk Lake, Kristiina Uslar, Outi Turpeinen, Anna Viktoria Norberg og Brandur Patursson.
Inger Smærup Sørensen
Posted by Listin at 9:04 AM
Labels: Framsýningar, IS
Saturday, May 24, 2014
Listaskúlin í Glasgow illa farin av eldi
Silja greiðir frá, at alt interiørið í The Mac hevur verið útsett fyri olju og terpentin í yvir hundrað ár og tað er eitt satt undur í veruleikanum, at meginparturin av strukturinum í bygninginum stendur eftir. Tey halda, at eldurin kom av einum ovurhitaðum projektøri, sum brast ella sum elvdi til neistar, ið festu í. Skúlin var fullur av næmingaverkum, sum síðsta árs næmingar hava hongt ella sett upp í samband við endaligu próvtøkuna. Nógv av hesum verkum eru oyðiløgd.
http://www.dezeen.com/2014/05/23/firefighters-prevent-destruction-of-iconic-mackintosh-building-at-glasgow-school-of-art/
(KP)
Posted by Listin at 10:03 AM
Labels: KP, Listatíðindi
Jazz-bitin - upphiting til Mentanarnáttina í Føroya heitasta húsi
Fríggjadagin 6. juni er árliga Mentanarnáttin í Tórshavn við ørgrynnu av mentanarligum upplivingum í býnum. Men áðrenn Mentanarnáttin brestur á, borðreiðir Norðurlandahúsið við eini heilt serligari listarligari uppliving.
Í sambandi við at árliga Summarframsýningin letur upp bjóða vit til ein Jazz-bita frá klokkan 12.00 til 13.00 við sprelskum jazztónum frá bólkinum “Yes or No” og heilsugóðum brellbitum frá nýggju kafé’ini SMAKKA.
GLAS - Summarframsýningin 2014
Sandur, soda og kálk. Og burtur úr sandi, soda og kálki: siliciumoxid, aluminiumoxid, magnesiumoxid, calciumoxid, natriumoxid og kaliumoxid. Ólívrunnin súrevni, sum verða hitað, smeltað, sindrað, reinskað, javnað, kølnað, storknað og verða til glas.
Glas. Hetta torgreidda, skapleysa tilfar, sum hevur verið evnað til í meiri enn 5000 ár og sum við sínum evnafrøðiligu samanseting, síni søgu, sínum hitamekanisku, mekanisku og ljósfrøðiligu eginleikum, við mátanum ljósið næstan ótarnað fer í gjøgnum tað, við síni styrki og skroypileika, við sínum einsýnda vakurleika og við sínum óendaligu nógvu brúksmøguleikunum, hevur fingið sítt eyðsýnda pláss í listini.
Á summarframsýningini 2014 er glas sum tilfar í listini í miðdeplinum. Framsýningin gevur okkum høvi at uppliva møguleikarnar sum liggja í glasinum, tá tað hevur verið í hondunum á Tróndi Patursson (FO), Brynhildur Thorgeirsdóttir (IS), Pipaluk Lake (DK), Kristiina Uslar (EE), Outi Turpeinen (FI), Onnu Viktoriu Norberg (SE) og Brandi Patursson (FO). Sjey listafólk úr Norðurlondum og Baltalondum, sum hava glasið til felags. Sjey listafólk sum arbeiða við og móti teimum eginleikum, sum glasið hevur, og sum brúka hetta einastandani tilfar á hvør sín hátt.
Framsýningin er opin til sunnudagin 24. august.
Posted by Listin at 8:17 AM
Subscribe to: Posts (Atom)


text:
Oda Strøm
09.02.2018 - 17:12
Gevið bert hundinum bein, sum eru gjørd til hundar, sigur Djóralæknastovan í skrivi. Nógvir hundaeigarir geva hundum sínum bein at gnaga á uttan at kenna til teir skaðar, bein kunnu geva:
- Hundurin á myndunum hevði fingið bein, og her kundi tað gingið galið. Hundurin hevði gnagað beinið sundur. Tað bar tíverri við sær, at eitt petti av beini setti seg fast í kjálkan á hundinum. Hundurin hevði stóra pínu og fekk bruna í sárið. Tíbetur fingu vit hjálpt hundinum og fingu lættliga beinið úr, tá hundurin varð doyvdur.
Djóralæknastovan vísir á, at vandar við at geva hundum bein kunnu m.a. vera hesir:
- Tað kann elva til forstoppilsi. Onkuntíð er tað so ringt, at tørvur kann verða á at leggja hundin undir skurð og skera bein úr.
- Tað kann gera stóran skaða á vælindi, maga og tarm.
- Kann gera skaða á tenn og kjaftin annars.
Djóralæknastovan leggur afturat, at eini góð ráð eru einans at geva hundinum okkurt at gnaga á, sum er so mikið stórt, at hundurin ikki fær etið tað.
Á innaru síðu av høgra kjálka sæst eitt djúpt sár, har beinið sat fast.
Her sæst djúpa sárið, har bruni var komið í.


text:
GYMNASIALA TØKNIBREYTIN
Lærugreinir:Sæst eisini á: http://breyt.net/frmtoek.aspx
Trý spennandi, stuttlig og øðrvísi ár, sum geva tær førleika at fara undir nærum allar hægri útbúgvingar.
Fjølbroyttu lærugreinirnar geva tær høvi at royna vísindi í verki. Arbeiðshættirnir eru øðrvísi. Undirvísingin er í stóran mun skipað sum verkætlanir og fer fram á starvsstovum, studio og verkstøðum, har tú roynir skúlalærdómin í verki við kanningum, og møguleiki er gera tøkniligar hentleikar.
Námsferðir, virkisvitjanir og smærri verkætlanir uttanfyri skúlan og skúlatíðina eru vanlig, á tøknibreytini . Tú kanst lesa meir um lærugreinir o.a. á http://breyt.net.
Við einum prógvi frá Gymnasialu Tøknibreytini eru fjølbroyttir møguleikar. Tað ber til at søkja inn á allar hægri framhaldsútbúgvingar.
Verkætlanir
Eitt eyðkenni Tøknibreytini er verkætlanirnar. Arbeiðið við verkætlan setur krøv til evni tíni at samansjóða vitan úr ymiskum lærugreinum, soleiðis at uppgávan verður loyst. Samstundis lærir tú at arbeiða sjálvstøðugt, av tí at tú bæði skal leita upp vitan, leggja til rættis og samstarva við øðrum.
2. árið skalt tú í várhálvuni gera eina próvtøkuverkætlan í tøknifrøði.
3. skalt tú í várhálvuni í 6 vikur gera eina próvtøkuverkætlan innan 1 av hesum tøknisergreinunum:
• Bygging og orku
• Evning og framleiðslu
• Prosess og matvøru
Tøknisergreinina velur tú sjálv/ur, og verkætlanin endar við eini frágreiðing. Endamálið við verkætlanini er, at tú skalt lýsa ein tøkniligan spurning og meta um serligar fortreytir og krøv, sum skulu lúkast, fyri at málið kann verða loyst.
Eftirmeting, próvtøl og próvtøka v.m.
2 ferðir um árið fært tú støðumet í øllum lærugreinum, soleiðis at tú framhaldandi verður kunnaður um meting læraranna av tínum fakliga støði í lærugreinunum. Við árslok fært tú ársmet í teimum lærugreinunum, sum eru loknar. Ársmetini koma at standa á próvnum hjá tær saman við próvtølunum, tú hevur fingið til próvtøkuna.
Minsta kravið til prógv á Tøknibreytini er: 3 A-stig og 4 B-stig ella 4 A-stig og 3 B-stig ella 5 A-stig og 2 B-stig. 2 lærugreinir á A-stigi eru kravdar lærugreinir hjá øllum næmingunum, nevniliga Føroyskt A og Tøkni A.
Stakgreinalesandi
Tað ber til sum stakgreinalesandi at fara til próvtøku í støkum lærugreinum á Tøknibreytini. Hesin møguleiki er serliga ætlaður tilkomnum fólki, sum hava áhuga fyri at ogna sær vitan í einari ella fleiri lærugreinum. Meiri fæst at vita um henda møguleikan við at venda sær til lestrarvegleiðingina á Tekniska Skúlanum í Klaksvík.
Framhaldsútbúgvingar
Møguleikarnir við einari Gymnasiala Tøknipróvnum eru nógvir. Útbúgvingin er serliga viðkomandi fyri næmingar, sum ætla sær at nema útbúgving innan verkfrøði, matvøruútbúgvingar, sjúkrarøktarfrøði, lækna, miðlar o.a. Við próvnum ber til at søkja inn á allar hægri framhaldsútbúgvingar.
Bústaðarmøguleiki
Næmingar, sum hava langan veg í skúla, hava møguleika at søkja inn á Skúlaheimið, sum er partur av skúlanum.
Upptøkukrøv
Fyri at koma inn á Tøknibreytina skalt tú hava staðið fráfaringarroynd fólkaskúlans við nóg góðum úrsliti í alis- og evnafrøði, donskum, enskum, føroyskum og støddfrøði. Týdningarmikið er at hava áhuga fyri náttúruvísindi.
Umsókn um upptøku á Tøknibreytina fer fram í teirri samskipaðu innskrivingini. Umsóknin skal vera skúlanum í hendi í seinasta lagi 15. mars.


text:
Bónusyrkingar
Bókin eitur eftir tí íslendsku lágpríshandilsfyritøkuni, sum hevur fleiri
handlar í Føroyum. Og Bónus er heimur yrkinganna. Soleiðis tekur skaldið støði
í brúkara-, vøru- og lýsingasamfelagi okkara alra. Men við bókmentaligum
tilsipingum verður sjónarringurin víðkaður út um vegakervi innkeypsvognsins,
og har hómast t.d. Dante, Gyltalið, Snjóhvíta, Omma við Sjógv og sjómaðurin
Hugo onkustaðni í sjónarringinum. Okkurt annað enn vøruparadísið, men eisini
fyritreytirnar fyri tí.
Bókin er í 3 pørtum: Aldingarðurin// Paradiso, Nivlheimur// Inferno og
Reinsanareldurin// Purgatorio. Henda navnagávan úr Guddómliga sjónleiki
Dantes svarar til fruktdeild, kjøtdeild og deild fyri reingerðarevni í Bónus, har
yrkingarnar eru staðsettar.
Yrkingarnar eru hittinorðaðar og stuttligar. Tað ger, at atfinningin og tann
staðiliga ávaringin móti tí oyðandi ávirkanini frá vørumentanini og
sølulýsingunum, sum liggur aftanfyri, ikki er so herskin, at lesarin kastar bókina
frá sær, men heldur at hann steðgar á og hugsar seg um.
Dáta um bókina
- Rithøvundur | Andri Snær Magnason
- Upprunamál | Íslendskt
- Týðari | Sanna Andrassardóttir Dahl
- Útgávurár | 2017
- ISBN | 978-99918-872-2-7
- Tøk | Ja
- Bólkur | Skaldskapur í bundnum máli